qundao/data-zh-poetry huggingface dataset:
奉赠沙孟海兄·其二
作者：潘伯鹰
朝代：清
体裁：古风

琐琐且置之，知子癖金石。端居抉奇字，仓史恣求索。翠墨杂残骨，玉帛亦间获。冥心溯夏殷，掉舌订邹峄。细證偏旁讹，妙通古今驿。立说寻其源，虚怀无意必。袖中昆吾刀，馀事耽刻画。记之冰雪文，犹取二三策。嵇康苦好锻，阮孚自蜡屐。漫几乳花尘，为子壮心惜。
奉赠沙孟海兄·其四
作者：潘伯鹰
朝代：清
体裁：古风

金石亦易敝，点画亦易工。重君澹泊交，卓有古人风。广坐嚣群言，温粹罕异同。莹然水镜胸，笃义彻始终。其先罗与朱，继之徐与冯。踪迹既生死，君我亦南东。念君若癯鹤，饮啄常不丰。君其爱体素，黄发期相从。此意或不遂，期君梦寐中。
奉赠王荫南同学兄
作者：潘伯鹰
朝代：清
体裁：七言绝句

积愤东胡事竟悬，雄文何日勒燕然。荒茫九野兵尘里，身世怜君似仲宣。
奉赠高二适
作者：潘伯鹰
朝代：清
体裁：古风

高侯苦吟难尽识，移山共笑愚公力。取讥一世恢有馀，万仞俯凌身壁立。雨雹空山厉鬼神，老松丑干故轮囷。堂堂百代风骚手，未要当时有子云。
奉酬傅治芗
作者：潘伯鹰
朝代：清
体裁：七言律诗

极望燕云黯大河，念君危地托槃阿。揽怀冰雪离文字，隐几黄农接啸歌。一室万流聊复尔，众生千劫待如何。秾春能醉真须醉，覆盏飞红便几多。
奉题外舅澄园类稿
作者：潘伯鹰
朝代：清
体裁：七言律诗

高文碧浪忽掀翻，拜受矜持不敢言。少日谢公传句法，老来苏子感巢痕。侧身八极孤情夐，抗志千秋一卷存。磊落番番家国事，梦馀零乱不容温。
奉题行丈致萍荪手札·其一
作者：潘伯鹰
朝代：清
体裁：七言绝句

帷幄谁堪国士风，幼惭取履拜黄公。汉家开国曾无预，敢并他时访赤松。
奉题行丈致萍荪手札·其三
作者：潘伯鹰
朝代：清
体裁：七言绝句

信手书成绝世观，低徊轼辙意千端。纵令故事人能记，得入欧阳小帖难。
奉题行丈致萍荪手札·其二
作者：潘伯鹰
朝代：清
体裁：七言绝句

句里玄文见一斑，德人调谑是襌关。为溪未极沧溟量，更撮轻尘益泰山。
奉题行严丈手写诗稿册子
作者：潘伯鹰
朝代：清
体裁：七言律诗

蜀笺手写界阑红，笺外寒宵九野空。疑托解嘲恢客难，俨闻变雅间秦风。玄言别墨初无敌，细楷衡山老更工。根柢词林谁默识，竞传高唱大江东。
奉题陈真如将军诗卷
作者：潘伯鹰
朝代：清
体裁：古风

君诗有奇语，齿坚能嚼铁。君诗若巨石，参错森硉矹。撑耸偶欹危，礧砢愈横绝。孰云能点窜，咄彼小儒舌。吾生爱论诗，慷慨无所诎。根于性情真，斯有文字别。取神或遗貌，尚志要重骨。勇猛缘慈悲，缠绵孕刚烈。填胸久万端，适可快一发。试听微笑声，意较怒尤决。纵令辞未安，至精终不灭。以此读君诗，以此见君节。噫嗟千岁来，抗手几豪杰。方闻屈子吟，俄化苌弘血。易水荆卿歌，秦廷相如发。家国历悲欢，欲断转呜咽。击节老骥篇，遂使唾壶缺。饮我玉池冰，洗我太古雪。纵目环九州，肺肝谁最热。
奉题黄君萍荪所藏章行严丈海棠诗帖
作者：潘伯鹰
朝代：清
体裁：古风

丈人壮盛时，名理导斯世。及兹入从心，犹龙结遥契。渊骞见慈勇，三昧出游戏。宠辱既双忘，语默无二致。清时偶点笔，采幻摩尼缀。高花出檐牙，炫书象赤制。分甘意何厚，入泥事亦细。闲情忽飞落，一笑动归计。沉吟黄州作，无此超越气。书生得天下，治与汤武异。胜天由人定，岂曰但时势。即看赏花游，如见整暇意。无双能好事，就我觅五字。解人有不言，吾诗抑词费。
女挽车行
作者：潘伯鹰
朝代：清
体裁：古风

有客有客行呼车，狂飙捲雪和尘沙。严宵深巷久无应，孤行缩项如寒鸦。天沉地墨见星火，黄碧光微荧道左。知是街车候遣驱，趯然高跨昂然坐。褐衣蔽体嗟悬鹑，车如破柩灯如燐。挽辕无力但蹩躠，促之惟有哀蛩呻。忿然起责忽惊诧，悽皇瘦骨双眉颦。黑巾裹头畏人识，穷探始肯言酸辛。良人三十七，倚此赡其室。得钱方举火，前日卧寒疾。冻毙饥亡底不同，风饕雪虐孤身出。不能为君驰，不敢求善价。但得饥肠暂不鸣，良人病苦如天赦。宁教雪片渗微躯，不忍啼儿死膝下。白日畏不出，抗饿悲悬磬。国都皇皇警卒多，安能纵此伤观听。岂无可耕三亩田，隔年一战成烽烟。岂无微智业商贾，税则如麻吏如虎。初时哭泣双眸枯，及今心死泪亦无。穷家无田势所限，丑年翻免催寅租。安能听汝诉烦冤，南北东西尽怨魂。棘矜除是揭竿起，弦管声高自不闻。
好歌
作者：潘伯鹰
朝代：清
体裁：七言律诗

病坊幽寂似岩阿，恰助先生作好歌。修戒底须阿练若，写经待访贝多罗。人间荣问邻三黜，鸥外扁舟更几波。木雁语通无相旨，叩君无相复如何。
好鸟
作者：潘伯鹰
朝代：清
体裁：古风

邻家笼好鸟，晴日啼绵蛮。温风吹送之，悦耳如管弦。芸芸一世人，谁其解鸟言。夺我山林乐，困之君屋间。吐我郁怒音，顾谓博君欢。指我非子规，良无血斑斑。会须山竹裂，变化云旗翻。君其喻消长，微禽识机先。
妙手一首示礼吾
作者：潘伯鹰
朝代：清
体裁：七言律诗

低头自顾马牛风，未觉蛾眉误乃公。情死伯舆迟作茧，诗鸣东野不为龙。高天白月离诸妄，大戟长戈突一重。拍案语君堪绝倒，看余妙手已空空。
妻弟何理之于余被逮之次夕追至沈阳一见而别感赋
作者：潘伯鹰
朝代：清
体裁：古风

与君为兄弟，亲爱如一日。破垣老树下，卧起共容膝。饥寒迫欢笑，岁月去人疾。惘惘遂出关，无计免乖隔。长函书细字，百郁不尽一。喜子忧患馀，折节事面壁。三年苦生离，我亦迎家室。衰亲扶病至，荆妇喜还泣。惟有小女儿，抱颈索梨栗。君来见姊甥，团坐分粗食。荡荡青天高，岁暮北风烈。斗酒行自劳，醉饱兼萧瑟。奋袖乱灯光，慷慨泪沾臆。何期梦里人，真复在咫尺。欢然燕朋友，知我喜动色。簋尊未及陈，奇祸来不测。郎当星夜去，不得容一息。哀哉母与妻，静坐惊霹雳。中宵肠寸断，呼天馀战慄。千里慰南冠，恩义坚金石。囚窗得见君，悽怆入肝鬲。执手不能语，痴视旋复别。嗟余不自量，文字矜气力。邮筒走九州，结交到不识。终然婴世患，四顾谁相惜。永愧蹶霜蹄，敢比折云翼。长思龟在泥，益慕雉游泽。古来圣贤人，死去追不得。或云坐数奇，或云命磨蝎。至今读史传，废卷令心恻。黄金不改坚，白玉不改洁。烈火与青蝇，岂足伤一屑。愿逢贤有司，拨雾期昭雪。仰视北辰星，自抚身世厄。嗟君在何许，傥可通魂魄。苦语不成诗，待君验酸墨。
娄沙迦
作者：潘伯鹰
朝代：清
体裁：古风

昔有娄沙迦，寒饿善止足。證身阿罗汉，毕世自忍辱。其师舍利弗，知迦命已促。手持香钵倾，亲饱死前腹。大哉慈哀幢，成就雄强局。熟闻五鼎亨，昧此九幽烛。班班纪兴蹶，漆简蚀万竹。戒得懔晚亏，自励以诗录。
子夜西城步月归
作者：潘伯鹰
朝代：清
体裁：七言绝句

寒气如罾落古城，万家浓睡月孤清。此怀荒远无人共，却办微吟答履声。
孔君画张志和诗意索题
作者：潘伯鹰
朝代：清
体裁：七言律诗

菱芡江湖足一生，六鳌空遣钓丝轻。垂竿渺瀰童心杳，凭几丹青老眼明。西塞山为风雨地，东家丘被笑嗤名。故人犹作笭箵计，却惜沙鸥不羡盟。
孔才与仆别十四年倭乱后断绝音问亦十载矣顷寄来岁寒集读之怆感次集中楚字韵
作者：潘伯鹰
朝代：清
体裁：古风

圣哲常愚人，弓亡那归楚。玉敦盟未终，已见整行伍。收计待桑榆，定霸浪尊五。平生子贺子，披沥见肝腑。知著由察微，哀今如吊古。庶几暂小康，复得接芳醑。生涯舟行陆，志事玉刻楮。尚馀望治心，老死伏村聚。良恐兹愿虚，何敢遽怀土。言诵三百篇，逸诗未容补。
孔才自北京团城寄诗辄环回次韵奉怀四章·其一
作者：潘伯鹰
朝代：清
体裁：古风

兴阑渐畏诗，家贫每乏酒。苦吟愁肾肝，快饮伤胃口。人生贵退思，恭俭可白首。吾今学唯物，速朽乃不朽。秦皇万世业，倏为刘季有。
孔才自北京团城寄诗辄环回次韵奉怀四章·其三
作者：潘伯鹰
朝代：清
体裁：古风

古来好饮人，吾独薄犀首。自云无事饮，毋乃负其口。饮岂独非事，事岂大于酒。若人诚鄙哉，乃意三不朽。吾言或小过，谬误醉多有。
孔才自北京团城寄诗辄环回次韵奉怀四章·其二
作者：潘伯鹰
朝代：清
体裁：古风

五鼎烹千金，三窟输九有。智囊鉴两衍，大笑孰雕朽。平生昆弟交，今看霜在首。君居玉蝀桥，我立吴淞口。悠悠我之思，驱愁宁待酒。
孔才自北京团城寄诗辄环回次韵奉怀四章·其四
作者：潘伯鹰
朝代：清
体裁：古风

或云山渊平，愚圣归同朽。学圣而反愚，丘亡竟师有。是非间恩仇，田窦堂上酒。何来指喻马，庄周乃甚口。缘此知黄唐，不必空搔首。
学书偶作
作者：潘伯鹰
朝代：清
体裁：五言律诗

苍狗凌天幻，惊蛇跃纸来。嗜怜同土炭，劳岂独筋骸。佳兴无多子，晴光更几回。且勤池畔墨，莫待劫馀灰。
学书逾子夜见月
作者：潘伯鹰
朝代：清
体裁：七言绝句

敢道年光共墨磨，不知忧较墨谁多。今宵未是鄜州月，一发青山万顷波。
宗君白华于金陵旧肆得石刻佛顶首庄严殊绝石色碧莹近玉意不受刀而削镂无迹不知何时为人断取度佛身衣饰胜妙必同瞻见欢喜为诗赞之
作者：潘伯鹰
朝代：清
体裁：古风

至人悟道了寂灭，合离四大如风烟。此身亦既能饲虎，头颅何者难为捐。微尘顽石成住坏，以身喻石同俄延。菩萨示相近尺咫，雕锼冥造生雄妍。低眉微笑见慈慧，绾髻盘耸惊连鬈。寥空挥刃具众妙，当时殆以天合天。静观万感杂悲喜，空山历劫知何年。君能启请长供养，吉祥云覆花飘翩。吾闻佛说极深广，世知谤佛犹有缘。劫馀不晓佛名字，方悲白日沉虞渊。云冈龙门俱破坏，紫髯裍载随胡毡。会看佛顶系战马，腾烧星月销山川。修罗污血不可避，便思叱地驱天旋。回瞻妙相负勇猛，谁欤直證无言禅。
官园菊花一夕为雨所败
作者：潘伯鹰
朝代：清
体裁：七言律诗

丛菊英英五色辉，宵来一雨尽离披。根疏惟仗东篱护，叶缩难同北雁飞。强幻秋阳曾烂漫，未凌冬雪竟欹危。园丁虚负培壅力，更卜明年壤地肥。
宝驯新摹醴泉铭作诗美之
作者：潘伯鹰
朝代：清
体裁：七言律诗

楷法唐贤各竞优，森严渤海独千秋。晚思花雨空诸有，喜看苔笺出一头。心力都穷奇境显，天机渐合澹功收。裹毡坐卧馀能事，与子还期物外游。
客岁种兰惟见一花室人既逝今春遂不发
作者：潘伯鹰
朝代：清
体裁：古风

去岁艺幽兰，孤花挺芳洁。今年盆盎间，未荣先萎绝。花开人笑语，窗几耀馨悦。人亡花不芳，空室寒榾柮。返生夙未闻，春返花仍发。如何空谷姿，竟与人偕殁。根荄虽化尘，香性谁能灭。滋根傥重青，灌以泪与血。
客至
作者：潘伯鹰
朝代：清
体裁：七言律诗

语笑明窗露断虹，俨飞岩电对安丰。聊思踪迹穷山海，自顾人才逊下中。吾子腾骧千里足，老夫披豁一襟风。莲台麟阁皆乘愿，不必从同或稍同。
室人既逝百日独在苏州报恩寺后殿客寮默坐哭之
作者：潘伯鹰
朝代：清
体裁：七言律诗

死别期君但梦乡，不眠君与梦俱亡。十旬倏尽馀经卷，一奠难营隔影堂。竹簟有尘遥莫拂，泉台无据况相将。霜花塔院繁如绣，何必秋归始断肠。
室人殁后余在苏州讲肆尚可眠至夜半及归上海开目达晓
作者：潘伯鹰
朝代：清
体裁：七言律诗

通玄路绝叩无门，转喜劳生渐老髡。筋力都疲心影显，语音纵杳骨灰温。数穷马队中宵息，唤返鱼更拂晓魂。二百里程如磨旋，寐醒播越就君论。
家书题后
作者：潘伯鹰
朝代：清
体裁：七言绝句

杜陵老愧为人父，痴女书来满眼愁。但祝而翁筋力健，纵令喘月愿为牛。
家居循行栏槛率尔赋诗寄孔才·其一
作者：潘伯鹰
朝代：清
体裁：古风

君欲引牵牛，我欲种扁豆。牵牛徒作花，扁豆供备收。当门荫低架，晓翠染衣袖。随风舞低昂，沐雨舒英秀。初花龙骨挺，新实蟾月瘦。徐徐待长成，采摘及其候。登盘荐碧莹，澄澈筋若镂。仙人餐玉诀，致君千万寿。世乱意常多，秘之莫轻授。乌乌亦何为，浅矣杨子幼。
家居循行栏槛率尔赋诗寄孔才·其三
作者：潘伯鹰
朝代：清
体裁：古风

霪雨漫无纪，苔藓生我门。吾欲访子桑，孤吟恐断魂。夫蕖晚憔悴，圆盖风翻翻。蒲苇亦可怜，俯仰不惮烦。池边蛙与蚓，得意结弟昆。跳踉泥水间，沿缘白玉盆。相矜鼓与笛，暮夜声光喧。安禅临一榻，吾欲断闻根。
家居循行栏槛率尔赋诗寄孔才·其二
作者：潘伯鹰
朝代：清
体裁：古风

日吟扁豆篇，夜入牵牛梦。紫绡蔽雪肤，轻艳如幺凤。怒我何失仪，浪墨寄嘲讽。东坡既妄言，老奴复兴讼。莫谓阴类卑，吾党亦已众。将毋贪口腹，遂亦效橘颂。张髯忽一咤，去汝勿纷哄。冠裳饰丈夫，枝蔓冒梁栋。顾名忘负轭，惟见盛徒从。坐令广田荒，天府竟断送。不思年命促，诬语犹虚恫。拂衣倏不见，野鸟乱晨哢。呜呼梦幻辞，奚事馀深恸。
家居循行栏槛率尔赋诗寄孔才·其五
作者：潘伯鹰
朝代：清
体裁：古风

生事日艰难，仰天忽复笑。因思贺夫子，穷巷能乐道。长城出五字，茧纸发二妙。试挥疏越弦，遗音惟古调。子岂兀者与，渊默得其要。大弨方挂壁，清坐但吟啸。三年薄宦馀，得丧曾何校。但忧难久閒，负米将为孝。中宵忽念此，使我肠回绕。干将与湛卢，閟遏不减耀。桃李自无言，成蹊何用导。会看时及春，终与锋出鞘。自从分别来，三月思玉貌。凉秋能会合，藜饭知余劳。新诗间狂草，濡发当大叫。
家居循行栏槛率尔赋诗寄孔才·其四
作者：潘伯鹰
朝代：清
体裁：古风

胡床酣昼睡，苍蝇飞鼻端。憎此乱人意，点秽污琅玕。我有白玉麈，欲麾意复难。一麾性命断，微物良可怜。庄生言在宥，且待及秋寒。童子顾我笑，此计非为贤。丈夫贵英断，姑息适养奸。
寄器伯
作者：潘伯鹰
朝代：清
体裁：五言律诗

好在陈夫子，茶烟飏鬓丝。慧流无尽藏，诗入有情痴。赤管周南滞，玄珠襄野迷。冰霜容小待，寒蕊已生枝。
寄平伯
作者：潘伯鹰
朝代：清
体裁：七言律诗

绝世佳人淡冶妆，绡衣空谷九秋凉。蛾眉侵鬓痕禁细，凤纸传心语苦长。针线迟逢中妇怒，羹汤热畏小姑尝。人间合剩江南月，解照蒹葭叶上霜。
寄怀郁文
作者：潘伯鹰
朝代：清
体裁：七言律诗

我生二十无俦侣，传舍逢君豁两眸。落笔已惊鸾凤泊，高歌真遣鬼神愁。燕台短札驰千里，庐阜晴岚接上游。安得小舟吾共子，春江写影钓轻鯈。
寄题柯尧放所藏顾眉生砚
作者：潘伯鹰
朝代：清
体裁：古风

鼎革之际难为人，吁嗟芝麓患有身。横波才气足相埒，此砚应渍苏台尘。卞赛入道期报恩，闭户引决河东君。同时闺友生死异，俗子荣辱劳争论。我未触手先沾巾，悬思翠墨添眉痕。帝王倏复几姓易，翰藻稳见千秋珍。美吾尧放丹丘孙，宝匣藏弆隃麋邻。戒君汲水莫轻涤，疑有碧血凝玄云。
寄题郦衡叔教授风木慈乌图
作者：潘伯鹰
朝代：清
体裁：古风

九衢声乱车殷辚，中有一廛隔世闉。金张卫霍无梦处，陆沉迢递寂寞滨。古之豪杰迈往意，遗弃荣利如微尘。文章孝友沃心性，卓立千祀扬其亲。夫子秉德实渊固，穿穴汉宋探精醇。郑虔三绝子馀技，清诗宝绘挥天真。慈乌之图我未见，想见温粹如其人。慈母瘢痕留膝上，慈荫如月周一身。诵子五言我泪落，安得与子齐等伦。当时莱子自投地，貌为啼泣俨怒嗔。不知亦复貌瘢未，岂若此瘢天所珍。试以告母母定笑，披图应俟登堂辰。此图此诗五百载，异时故实长如新。
寄题陈氏朴园书藏
作者：潘伯鹰
朝代：清
体裁：古风

造物甚忌书，黎洲言之痛。千秋惜绛云，亦以儆佞宋。朴园慎嗣守，图史左右共。先德所留遗，画象俨犹动。古阴一亩馀，菁莪起雏凤。恢张敏求怀，嘉惠知及众。法良济意美，庶以永传诵。回思弃旧藏，去若马脱鞚。弥天秦火烈，闻此恍如梦。可怜聚书钤，犹剩鱼脑冻。何时窥嫏嬛，一瓻还欲送。
寒雾
作者：潘伯鹰
朝代：清
体裁：七言绝句

浃旬寒雾蔫初蕊，十丈灵根茁晚芽。且待春酣朱谢碧，共君怜取最高花。
寒露后一日破晓枕上口号
作者：潘伯鹰
朝代：清
体裁：七言绝句

窗隙光微映雾深，了知八表共沉阴。梦回昧旦秋檐雨，滴尽平生诞妄心。
寓居仲虎小市官舍
作者：潘伯鹰
朝代：清
体裁：七言律诗

江涨堤平渺渺波，放翁行处屡经过。凉风时至宜絺绤，官舍閒居当涧阿。涤砚长缘残墨惜，停杯剩觅断诗哦。中原北定劳宗岳，耻为飘零唤奈何。
寸筳
作者：潘伯鹰
朝代：清
体裁：七言律诗

歧路阿谁泣未终，俄闻痛哭值途穷。蓬蒿岂若忘三径，智慧何当悟六通。清庙朱弦见疏越，玉壶春酒自醇浓。金仙宁必去人远，寸筳不堪撞巨钟。
对仙客花作
作者：潘伯鹰
朝代：清
体裁：七言律诗

仙客花开及首春，梦中仙客意尤亲。力穷千古危疑际，气冠平生义烈人。促药望之归不辱，沉湘屈子竟全湮。红蕤碧血难同灭，泉路交期独怆神。
寿朱蠖公丈九十
作者：潘伯鹰
朝代：清
体裁：七言律诗

元化亲参缔构时，考工犹仰太初师。运斤满世风生垩，举尺凌天手作规。更六百年长矍铄，况三千日即期颐。屋乌贱子头今白，喜共儿童晋寿卮。
将军
作者：潘伯鹰
朝代：清
体裁：七言律诗

将军威业霸江东，声气龙蛇宛转通。节钺一朝临上郡，貔貅十万护雄封。后堂歌舞三姝媚，新授勋名五等崇。虎略豹韬等閒事，伫看一怒到三公。
将去虹桥医院始步其周遭留别园馆
作者：潘伯鹰
朝代：清
体裁：七言律诗

我生力命永相仇，白刃空弮战不休。鹤翅断来无顾惜，蠍宫悟后得优游。经心花药方初览，挥手园林且小留。莫自他时悲履迹，孟轲毕世辙环周。
将影
作者：潘伯鹰
朝代：清
体裁：七言律诗

泖湾进艇负秋光，虚馆傫然影自将。镜里犹梳卫娘发，囊中屡失越人方。枯栴病柏身终朽，雪窟冰天意甚长。都付后贤供质證，莫疑叹凤楚人狂。
少陵
作者：潘伯鹰
朝代：清
体裁：五言律诗

少陵苦流落，公干自沉绵。揖让建安作，崩奔至德年。梦应通肸蚃，传亦似风烟。拨弃庸流尽，心光见炯然。
尹翁临孟法师碑见惠赋谢
作者：潘伯鹰
朝代：清
体裁：古风

砚池新浴莹如冻，挥洒霜毫观者众。晴窗风暖独坐时，为我临书意珍重。平生知己楮中令，韵若江梅谱三弄。麝煤鼠尾南北禅，客慧狂花古今鬨。妙将提按说点画，老以沉雄入飞动。敝庐它日要矜誇，更乞蛟龙缠屋栋。
屋旁废圃积雨成池
作者：潘伯鹰
朝代：清
体裁：七言绝句

不须归兴托思鲈，凭仗方塘幻具区。短草缝中云影远，纵居京洛是江湖。
属疾读维摩诘所说经
作者：潘伯鹰
朝代：清
体裁：古风

毗耶净名翁，体为众生病。文殊问所因，辨析雪相映。大哉菩萨缚，调伏入无诤。尘劳种如来，忍辱为慈行。虽云行禅定，不舍心精进。污泥生莲华，负荷饶益性。寻章常惧偏，玩义乃思更。何当断陶轮，接彼妙喜境。譬如饱香饭，持诵得殊胜。悲愿弘人天，蚁力忘不称。蹴踏亮难希，勇猛差近圣。
履川以玫瑰花浸酒数饮而甘之·其一
作者：潘伯鹰
朝代：清
体裁：五言律诗

杜陵拈重碧，鹗里酿浓红。光莹珍珠颗，香留玫瑰丛。倾杯馀滴惜，投箸乱愁空。薄醉劳温克，时时复一中。
履川以玫瑰花浸酒数饮而甘之·其二
作者：潘伯鹰
朝代：清
体裁：五言律诗

短发惊新白，癯颜靳醉红。不关秋士感，渐远少年丛。乱极行当拨，杯深引未空。忧怀防酩酊，恐落浩歌中。
履川以玫瑰花浸酒数饮而甘之公权以余写杜公秋日閒居诗寄之乃用其韵作诗寄余因复次答·其一
作者：潘伯鹰
朝代：清
体裁：五言律诗

夸父真痴绝，奇踪矗邓林。平生孤往意，慨慕极遥深。染袖留污墨，披襟托浪吟。君侯能不鄙，觊豁复生心。
履川生朝饮颂橘庐赋赠·其一
作者：潘伯鹰
朝代：清
体裁：五言律诗

长我看双鬓，欣君未改丝。解颜元日酒，脱手草堂诗。微学终须振，天游更不疑。廿年老兄弟，宁待颂浮辞。
履川生朝饮颂橘庐赋赠·其二
作者：潘伯鹰
朝代：清
体裁：五言律诗

疏放长容我，情深许并追。啸歌犹故侣，扰攘值今时。图史争墙隙，妻儿共墨池。先春梅萼大，欢笑总相宜。
山妻忧吾之疾而语多欢笑作诗慰之
作者：潘伯鹰
朝代：清
体裁：七言律诗

栗里清风忆少时，北窗图史傲轩羲。直将景色供调谑，孰谓江山隐怪奇。高枕自惊诗渐少，馀生例见病相随。君看老笔春回健，平揖高柔慕启期。
山妻送和女入医学院宿舍书以贻之·其一
作者：潘伯鹰
朝代：清
体裁：五言律诗

陟屺悲方稚，匆匆十七年。忆扶禅榻步，今入学堂眠。书史知勤奋，心思贵静专。同斋多女伴，莫复梦亲边。
山妻送和女入医学院宿舍书以贻之·其三
作者：潘伯鹰
朝代：清
体裁：五言律诗

孰是众生医，凭儿立首基。慈哀端可学，救度复何私。毋恃青囊秘，而轻丹抱移。我家身教重，母氏足良师。
山妻送和女入医学院宿舍书以贻之·其二
作者：潘伯鹰
朝代：清
体裁：五言律诗

慈母风痹臂，提箱并力来。血流缘造次，心切净尘埃。横舍亲相送，长途晚始回。凉风虽勒雨，雷鼓却频催。
山谷生日李蔬畦家分得簟字
作者：潘伯鹰
朝代：清
体裁：古风

荷风讵关秋，意已凉疏簟。高斋盛耆俊，追荐亦余忝。涪翁绍圣中，取恶章蔡贬。九死摩围还，更历宜州险。亮节固希夷，诗笔尤渊湛。长笑西江图，示隘非定检。是身光明海，清净不可染。觥觥内外集，表里无所掩。何哉老禅将，玄关贷馀斩。宠辱已久忘，文字岂凡览。兵间百披诵，咀咽慰顑颔。今来翻旧奁，蟫蜕疑能糁。怀贤得李侯，同嗜等昌歜。酹诗思侑筵，期候为加点。
岁己丑余宿沈阳逆旅梦见伯建次年遭室人周氏之丧赴苏州又梦之今年正月十三夜宿嘉定横舍复梦之历历在目作诗寄之
作者：潘伯鹰
朝代：清
体裁：古风

与君昔绸缪，一别十载强。两家童稚辈，于今过我长。音书虽不断，契阔何可当。云山所难阻，梦魂共徜徉。逆旅得逢君，余时客沈阳。苏州马队间，君来吊新丧。俯仰若旦暮，寤寐再星霜。何言八载后，携手复梦乡。余卧疁城郊，君居字水旁。何缘得相值，宛宛同虚堂。君言东游吴，曰归人事忙。余语君且留，不见四鬓苍。有生几会合，何时复相将。推枕夜寂寂，寒月斜映床。毋谓积想幻，赖此不相忘。空记梦中语，见君当何方。
巫峡
作者：潘伯鹰
朝代：清
体裁：七言律诗

峡气萧森压石门，千秋高咏壮诗魂。路穷阴壑云都尽，山蔽阳乌水不温。雨断应教神女泣，天低如让老猿尊。何心更作高唐赋，径入蚕丛讯劫痕。
己丑九日醉叶楼和李释翁座间有王陈二君故以丛祠二语美之·其一
作者：潘伯鹰
朝代：清
体裁：七言律诗

薄醉将军用意深，小楼灯酒暖诗心。兵尘六合谁蛮触，风雨重阳自古今。词妙丛祠疑可续，思清孤鹜若为寻。二豪敌国容偷隙，缩手吟边当入林。
己丑九日醉叶楼和李释翁座间有王陈二君故以丛祠二语美之·其二
作者：潘伯鹰
朝代：清
体裁：七言律诗

风流谢客善刀藏，蕴藉糜生举盏忙。喜见巾綦来二老，总将笳鼓饯重阳。尊前窈窕人如画，楼外凄迷夜未央。可惜黄花迟俊约，要防玄鬓点新霜。
己丑九日醉叶楼和李释翁座间有王陈二君故以丛祠二语美之吕君方子以政务院首席参事归广西将入省府携其夫人过沪有诗见赠奉答·其一
作者：潘伯鹰
朝代：清
体裁：七言律诗

廿年幕府验徵符，亲见元戎化独夫。地下未应愁地脉，天涯久已拆天吴。松煤鼠尾千豪秃，鹅绢檀熏一室娱。岁晚高歌惭子意，赖君新句慰江湖。
己丑元宵后一日颜骏人江翊云章行严邵力子四公北飞试谋和议行丈邀余同往登机慨然赋赠四老余离故都十七年矣
作者：潘伯鹰
朝代：清
体裁：七言律诗

乍许春阴换嫩晴，暖风珍重送长征。几宵泥潦迟回意，廿载幽燕契阔情。霜雪劲堪知白发，疮痍深待解苍生。沉吟却忆昆山语，正赖高云负与行。
市庖悬卖野禽榜之曰鹤余趋视之赫然鹤也
作者：潘伯鹰
朝代：清
体裁：古风

紫血封金创，黄尘漫浩羽。生为威凤俦，死共鲍鱼处。空思九皋唳，永绝绛霄举。露秋性最警，命也夫何语。呜呼获麟泣，反袂犹莫禦。谁同市骏心，敝帷瘗犹愈。吾闻昔瞿昙，度世身饲虎。微禽矧易化，宁复为迎拒。琴桐既可薪，鹤肉固当煮。倾侧巧语言，等死耻鹦鹉。
布雷出视其兄屺怀所著伣言
作者：潘伯鹰
朝代：清
体裁：七言律诗

寒宵一卷足孤欣，冰雪真能触手分。苦与饬车针越厉，应从晞发望夫君。渊渊出自羲农抱，落落为之庄列文。却对扶疏生叹息，定须百世待扬云。
平沪通车过真如镇望见旧宅呈礼吾及张耀翔夫妇
作者：潘伯鹰
朝代：清
体裁：七言律诗

当时共子讴吟地，剩着回车惘惘思。讲肆纵饶无马队，中逵真己见牛遗。廿年觇国逢双鬓，万里还家欠一诗。传语张程同此慨，岁寒可葆祗心期。
平秋视其所识者之疾甫至猝闻警次日告余赠以此诗
作者：潘伯鹰
朝代：清
体裁：七言律诗

轧轧鸣机隐隐雷，万灯掩耀客初来。轻飔动幕秋先警，病腕支床语渐哀。成坏剧怜千劫幻，贪嗔孰挽一心回。十三楼畔南朝月，可是无情照镜台。
并蒂兰枝又见继茁
作者：潘伯鹰
朝代：清
体裁：七言律诗

乐事当春正未央，双花先后竞年芳。喜同轼辙交攽敞，莫谓徐秦胜谢王。入室劣知师孔圣，藉烝岂足答东皇。中心一滴虚明露，好待迟开蕴国香。
幸民
作者：潘伯鹰
朝代：清
体裁：七言律诗

得饱深惭托幸民，荒茫九土见饥贫。醯鸡闇极思离瓮，尻马悲来解转轮。委巷爰旌行比比，太仓红腐自陈陈。厌闻世语尊经训，善恶何劳辨孟荀。
庚子九月二十四与室人游杭州奉怀章行严丈兼柬曾履川教授香港履川年六十矣·其一
作者：潘伯鹰
朝代：清
体裁：七言律诗

浓黛盘纡媚好秋，相携椎髻圣湖头。丹枫黄菊纷供眼，水态云容欲碍舟。方策番番吴越史，沧波渺渺凤麟洲。一星南极劳吟望，独把清尊自献酬。
庚子九月二十四与室人游杭州奉怀章行严丈兼柬曾履川教授香港履川年六十矣·其二
作者：潘伯鹰
朝代：清
体裁：七言律诗

犹迓东坡岭表行，雪堂二客俊推卿。书帷香海怜韬迹，钟韵罗湾忆主盟。夙共驱驰千里道，可无沆瀣十年兄。堂堂周甲辞源壮，何日归来赋两京。
庚寅二月雨中出郊应学校讲席
作者：潘伯鹰
朝代：清
体裁：七言律诗

往赴先生苜蓿期，小车摇兀久逶迟。沉吟鸡肋非蛇足，黾勉霜毛敌雨丝。发粟河南劳汲黯，知微江夏阨王尼。苟全蔬饭兵荒际，未甚津梁敢告疲。
庚辰除夕与许周二君会食许有诗次其韵
作者：潘伯鹰
朝代：清
体裁：七言律诗

霏微寒雨染楼栏，丈室番筵取暂欢。促膝人逢轻对影，连环语妙欲无端。谁能独石当天缺，愿以微心拓海宽。赴壑修蛇何所惜，明朝椒柏耐人看。
庞道鹏赠诗归舟答之
作者：潘伯鹰
朝代：清
体裁：古风

秋风诚劲军，残暑未尽溃。舵楼延新凉，念子发诗籁。吾子美且仁，下问矧至再。海岳纳涓埃，扪烛惭臆对。放翁昔有云，工夫在诗外。行止语默间，良亦诗之内。修辞立其诚，直养是三昧。安排神一字，奋迅越十辈。屏息隐虹霓，跨天出肝肺。霏微沆瀣洁，沉着珊瑚碎。当其感至精，千圣通謦欬。优游将自得，毋为惑众喙。期君振雅音，吾陋等自郐。
廷尉
作者：潘伯鹰
朝代：清
体裁：古风

国家有大法，廷尉天下平。持之当如何，鉴空以为衡。今法称恢疏，大理存其名。诠之任官意，晨夕异重轻。乌合数十辈，捲舌而同声。有人阴执柄，上下随手倾。当者不容辩，诬服颂得情。九州同一暴，何以为慎刑。束湿事诚易，奈此蚩蚩氓。欲陈载舟训，恐惧金铁婴。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其一
作者：潘伯鹰
朝代：清
体裁：五言绝句

世犹未弃我，我亦不世遗。行游斯世中，世知我为谁。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其七
作者：潘伯鹰
朝代：清
体裁：五言绝句

纷纷刘项伦，过眼都如此。英雄是何物，唾去吾共子。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其三
作者：潘伯鹰
朝代：清
体裁：五言绝句

托生历壮衰，持己异语默。吾将问塞翁，何失复何得。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其九
作者：潘伯鹰
朝代：清
体裁：五言绝句

大千亦浮沤，万祀岂云寿。反覆苦思之，文字仍称首。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其二
作者：潘伯鹰
朝代：清
体裁：五言绝句

世知吾未喜，世弃吾未嗔。鼎鼎百年内，卓立眼中人。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其五
作者：潘伯鹰
朝代：清
体裁：五言绝句

沉酣饮文字，烂漫收缣缃。凌云试下窥，五角与六张。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其八
作者：潘伯鹰
朝代：清
体裁：五言绝句

秦皇与汉武，妄意龟鹤年。宁知神仙境，乃复满大千。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其六
作者：潘伯鹰
朝代：清
体裁：五言绝句

世变复何常，得意歌大风。祖龙如不死，困煞隆准公。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其十
作者：潘伯鹰
朝代：清
体裁：五言绝句

子初过三十，颔下微生髭。生髭政尔佳，助子多新诗。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其十一
作者：潘伯鹰
朝代：清
体裁：五言绝句

子书致深喟，童头发几茎。万岁自年少，何有一身轻。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其十三
作者：潘伯鹰
朝代：清
体裁：五言绝句

愔愔花竹庐，想像琴弦鼓。骄儿夜诵声，琅然出庭户。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其十二
作者：潘伯鹰
朝代：清
体裁：五言绝句

四十是方刚，三十秋隼健。麾笔走风雷，长翼腾九万。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其十四
作者：潘伯鹰
朝代：清
体裁：五言绝句

山川莽回互，霜气横高秋。为君慷慨歌，蹴踏诸王侯。
张友鸾三十一初度以杜樊川谁人得似张公子千首诗轻万户侯二句为韵缀小诗十四首赠之·其四
作者：潘伯鹰
朝代：清
体裁：五言绝句

故人能五噫，归来乐妻子。莼鲈有家风，挥杯相举似。
张君次溪以所著北京天桥纪事属题
作者：潘伯鹰
朝代：清
体裁：古风

天阙天桥天一角，百戏骈罗相间作。昂霄荷盖向人铺，遮日芦棚随处缚。崩腾檀板女儿喉，蹴踏惊沙壮夫脚。尘淹筋骨钢铁粗，汗洗肌肤冰雪若。平生绝技众矜奇，历世年光老漂泊。眼枯足茧突艰辛，子怒妻号战销铄。翻身岂意在一朝，此喜何殊鱼纵壑。君侯妙笔书独勤，旧史新知细商略。劣曾慷慨数游燕，发转霜华心自跃。灯前把卷梦重呼，羯鼓声高飞雨落。
张得天为其尊人七十临怀仁集王心经册子前有董东山墨画大士像翁松襌旧藏也松禅辛巳官京师时题诗其上以付其犹子菉卿中有今年斲棺明年甃墓之语运之求题·其二
作者：潘伯鹰
朝代：清
体裁：五言绝句

斲棺如荷锸，忧国叹劳筋。莫比官奴帖，悽传誓墓文。
张木匠·其一
作者：潘伯鹰
朝代：清
体裁：古风

东飞伯劳西飞燕，荷叶露珠难可拣。送夕阳，迎晨光，女儿十九能断肠。天生好眉眼，弯弯又晶亮。爷不像，娘不像，像煞邻家张木匠。
张木匠·其三
作者：潘伯鹰
朝代：清
体裁：古风

故乡不得归，生者流离转沟壑，死者乌鸢啄食相随飞。胡不执尔之斧溅仇血，斫去仇头如木屑，死为厉鬼生为铁。
张木匠·其二
作者：潘伯鹰
朝代：清
体裁：古风

张木匠，善吴歌，去年城破今如何。阊门胥门冤魄多，玉颜模糊骨嵯嵯。生前百媚目，死去不瞑悲山河。何处爷，何处娘，魂兮魂兮畏故乡。
归途·其一
作者：潘伯鹰
朝代：清
体裁：古风

踽踽大道侧，苍然正暮色。馀霞杂白云，渐转成紫赤。寒飙间一至，瑟瑟鸣枯叶。即事良有感，百年真过客。转折复转折，何处是归宅。
归途·其二
作者：潘伯鹰
朝代：清
体裁：古风

万古纷攘间，大海沤起灭。岂知蹩躠人，独未忘所适。雅步恣微吟，悠悠上新月。诗意若流泉，激荡倏起落。幽赏惬无言，翻愧一篇出。
当轴颁下肉券恭纪
作者：潘伯鹰
朝代：清
体裁：古风

曲逆昔宰肉，乃欲天下均。圣人治大国，均肉及万民。其如食者众，饲育益苦辛。猥蒙县官眷，券分项脔珍。彭亨养贤鼎，指染微贱身。所愧无远谋，劣知远车茵。独于庖厨间，欲远颇逡巡。衰病况多馋，喜逢有脚春。煎炰出肥脓，调和发氤氲。快割不及正，长箸濡老唇。安得任公子，投犗东海滨。安得二小鱼，尽饱五千人。行行且待之，鼓腹歌尧仁。
徐曼略翁和暮笳之作叠韵奉酬
作者：潘伯鹰
朝代：清
体裁：七言律诗

闭户哦诗断世哗，临池点墨乱林鸦。墨工潘谷惭馀绪，诗法徐陵自大家。回首功名资嗢噱，寓形麋鹿得矜誇。明时欲进贤臣颂，遮却商声咽晚笳。
徐道邻阅仆别南京诗之第二章乃有诤言深愧其意作此谢之
作者：潘伯鹰
朝代：清
体裁：七言绝句

默思危涕吾诚过，试看浮家子未还。愿待收京相见日，此诗火急为君删。
得植轩二诗读之悽然赋答·其一
作者：潘伯鹰
朝代：清
体裁：七言绝句

檐花乱落读书檠，默坐人疑醉眼横。明日头陀烟雨外，千山行脚更须行。
得植轩二诗读之悽然赋答·其三
作者：潘伯鹰
朝代：清
体裁：七言绝句

杉桧霜根耐屈蟠，相依讲舍傍层峦。只愁苜蓿肥天马，不入先生破瓦盘。
得植轩二诗读之悽然赋答·其二
作者：潘伯鹰
朝代：清
体裁：七言绝句

信义街楼夜论诗，共君几度雨如丝。即今听雨蓬窗底，莫话巴山雨涨池。
得植轩二诗读之悽然赋答·其四
作者：潘伯鹰
朝代：清
体裁：七言绝句

与子交亲廿载前，异时绿发各华颠。豨苓不进春终返，获取贞心当引年。
得湖帆书却寄
作者：潘伯鹰
朝代：清
体裁：五言律诗

喜见素书来，临窗自阖开。愔愔支寂寞，踽踽起徘徊。肝胆为孤注，丹青寓八哀。阳和潜力在，验取雪中梅。
得炜儿书
作者：潘伯鹰
朝代：清
体裁：古风

我家浪荡儿，懒惰遭讥诃。秉性非不美，好弄无奈何。问年十七八，斗勇长蹉跎。一朝投军籍，云是鹳与鹅。得书杂悲喜，期汝归砻磨。平时恨其劣，别泪双手搓。防海久儿戏，改虑今先河。汝兄既激忼，汝亦行负戈。慎哉毋暴气，忠信驯蛟鼍。收涕还复笑，今古如涛涡。英雄出无赖，成败同一波。他时或徼倖，与仲较孰多。
得稚鹤书·其一
作者：潘伯鹰
朝代：清
体裁：五言律诗

蜀山千万叠，浓墨廿三行。悲子嵚岑意，置余冰炭肠。两家同卼臲，小院语凄凉。可赖成回首，星河夜未央。
得稚鹤书·其二
作者：潘伯鹰
朝代：清
体裁：五言律诗

故人未四十，意气自英多。精锐销弥王，诗书敝不磨。游心哀窈窕，关口战羲娥。少日襟期在，因君更一歌。
微躯
作者：潘伯鹰
朝代：清
体裁：古风

微躯寄斯世，何异当窗烛。中心寸寸烧，泪滴前后续。纵无风雨侵，成烬亦已速。奈何百年短，倾轧更相促。
德州
作者：潘伯鹰
朝代：清
体裁：七言绝句

狂客心期总谬悠，白云长似此身浮。凭窗一寄无穷意，满眼斜阳过德州。
忆家
作者：潘伯鹰
朝代：清
体裁：五言律诗

中夜不成寐，愁看北斗横。何时身复返，又见月孤明。理直吾何惧，途穷最可惊。独怜妻母泪，对作四行倾。
忆家·其一
作者：潘伯鹰
朝代：清
体裁：七言绝句

风雨残秋感岁华，梦回何处咽哀笳。吴儿欢笑高歌际，掩耳难听陌上花。
忆家·其二
作者：潘伯鹰
朝代：清
体裁：七言绝句

莽莽山河百战馀，几家眉黛得全舒。抛残白骨三千里，犹喜渠侬梦未虚。
忆日本岚山渡月桥
作者：潘伯鹰
朝代：清
体裁：七言律诗

四围湿翠印方塘，静觉天光透水光。莫对澄泓疑起蛰，暂凭虚夐忘生桑。濯波倒影云流足，更世前尘鬓染霜。劣忆常娥工碎步，蓬山清浅桂为梁。
忆游成都遂已二十七年
作者：潘伯鹰
朝代：清
体裁：七言律诗

远游未合悔蹉跎，病榻追维托寤歌。待跨青牛度函谷，先随赤蚁戏槐柯。槎回顿觉山川改，卜罢无嫌岁月多。岂仅天孙凋鬓雪，路旁机石亦消磨。
怀兼与
作者：潘伯鹰
朝代：清
体裁：七言律诗

曾向烟霄访鹤踪，海桑三改各成翁。杏花消息诗何让，淡墨林峦画略同。远挹沈陈资慰荐，晚欣践履入冲融。似君便是真仙亚，涧壑云深养赤松。
怀孟谷
作者：潘伯鹰
朝代：清
体裁：七言律诗

清歌美馔忆分曹，绿鬓潜从白发消。流落匆匆兵火隔，岁时惘惘梦魂劳。旧家精椠传书种，暮齿南荣辨药苗。剩欲黄精从子斸，一镵春圃雨潇潇。
怀玉谷
作者：潘伯鹰
朝代：清
体裁：七言律诗

茅屋苍苔迹可寻，钟山青霭古犹今。逢秋革带频移孔，善病丝桐久辍音。挥斥小夫歧路泣，激扬烈士暮年心。与君新断功名意，圣处尤须寸寸阴。
怨诗寄孔才
作者：潘伯鹰
朝代：清
体裁：五言律诗

长忆贺夫子，悲歌日几回。行看三月尽，犹欠一书来。风雨方如晦，鹓鸾久见猜。共君同性命，缄札合相哀。
恋响台在啸台侧岳志载明谭元春书恋响二字今剔藓观之盖三字也
作者：潘伯鹰
朝代：清
体裁：古风

泉声作絮语，长赞山容靓。刻石亦何为，无响复奚恋。
悲哉行
作者：潘伯鹰
朝代：清
体裁：古风

悲哉何悲哉，英雄骨肉肥蒿莱。牛羊行食之，烹牛佐金罍。出入于机不自觉，氤氲万气相环回。驱车试上黄金台，天高地阔何恢恢。山川接空失指点，燕王几度为飞埃。啁啾自诩功如许，瘦骨支撑鬼相语。苍盖悠悠圜土深，万灵瘐毙同幽圄。
悼贺君质
作者：潘伯鹰
朝代：清
体裁：古风

忆初谒吾师，并席识二贺。门庭旋已熟，文会日相过。朗朗行玉山，夫子常列座。会心或微笑，渊默寡所和。爱此温粹人，不为诗酒涴。好会难久珍，风尘日摧挫。四载吴蜀行，继见辽幽破。惊心念所私，而子遂长卧。去欢益今悲，阙问悔久惰。谢安伤哀乐，为此生死大。凄然江南春，悼公吟楚些。
惜取
作者：潘伯鹰
朝代：清
体裁：七言绝句

无言澄澈一泓水，坐耐凄清长夜风。惜取丹砂泉脉细，翠牵新荇护潜龙。
惜花
作者：潘伯鹰
朝代：清
体裁：七言律诗

厚地灵根世不疑，待收嘉实解民饥。未沾晓露虫先齧，暂值微阳鸟又窥。贞干高凌难力致，芳英晚茁忽春归。等閒落瓣非无补，夕秀朝华赖壅肥。
感于前诗复示伯建仲陶
作者：潘伯鹰
朝代：清
体裁：古风

日月行四时，万汇见生杀。孰以天为心，刑赏用辅夹。圣人齐之礼，知耻民自协。哀矜以行仁，初不废明察。正名政之本，既失乃周纳。王道甚坦夷，丘轲非岌嶪。嗟余壮盛日，忽见霜在镊。循环自龙蠖，百岁螟巢睫。缘斯抱苦心，孤吟期友叠。
戏为双喜行赠山妻
作者：潘伯鹰
朝代：清
体裁：古风

西邻贫老婢，双喜其姓宫。嫁与王二奴，共作西家佣。厥衣虽不华，厥腹差亦充。夫妻役筋力，竟日无倦容。不慕被罗绮，不解乐鼎钟。中厨凭矮几，对食如光鸿。主人何赫奕，高车日匆匆。无端常被议，疑惧凝双瞳。老夫久病三年起，山妻形状全非矣。往时亲友偶相见，枯槁都怜今至此。却言愿我痼疾除，奔走无辞断其趾。嗟君少日娴且美，绰约尘中姑射子。蛮语曾惊列国卿，俊誉敦诗兼悦礼。老夫童龀妄自奇，颇信三冬足文史。非才忧国老自惩，无力耕田仍不死。匡床刍豢世所誇，乞食墦间更谁耻。百里端宜炊扊扅，王章牛衣何足鄙。人天眼目终有在，土偶形骸亦知止。馀年灶下歌太平，我为王二君双喜。
戏作绝句二首·其一
作者：潘伯鹰
朝代：清
体裁：七言绝句

井上犹馀螬食李，梦中差喜蝶为周。不知羿彀同身世，皋壤悬期汗漫游。
戏作绝句二首·其二
作者：潘伯鹰
朝代：清
体裁：七言绝句

人间尺短寸容长，作计欣欣尔许忙。春尽私怜蜂酿蜜，宵深独笑鼠搬姜。
戏赠稚鹤
作者：潘伯鹰
朝代：清
体裁：古风

天生拥肿卷曲如我之樗材，要当性命赠瑶杯。人生到处可痛饮，醁醽到手心颜开。万古茫茫波旋溜，何暇踧踖为之哀。谁言世界无真味，惜哉未觅南窗睡。山飞海立吾何忧，祗莫官家增酒税。眼中吴子真令姿，车载诗书似惠施。正好与公结酒伴，何乃示我牢愁辞。春江水涨平如油，银光出没浮白鸥。千艘万舰横中流，极视不尽何悠悠。江山万里不可求，胸中浩浩神往游。妇人愁叹男儿羞，誓当与之风马牛。我今告子一言以为则，日出而作入而息。即此劳劳味自佳，杂念纷呈心转惑。不然薄醉踞胡床，奴视吕望夷吾契与稷。
戏题故衫
作者：潘伯鹰
朝代：清
体裁：七言律诗

叠在空箱异弃捐，还将披护早凉天。截长补短仍完幅，历夏经春倏十年。枉束纁裳知不称，倒垂紫凤固宜然。岑牟单绞嫌刚傲，敢为无衣问九边。
戏题稼轩词
作者：潘伯鹰
朝代：清
体裁：七言律诗

叛贼亲除捷有神，再擒奸逆亦惟君。千头未必能收橘，十论空劳事美芹。嘉泰开禧终莽荡，南阳栗里共悲辛。车书今日容高枕，执戟犹堪效子云。
戏题黄君舌画集·其一
作者：潘伯鹰
朝代：清
体裁：七言绝句

芒角撑肠日夕加，孤怀遏抑自槎枒。人间有舌生千险，谁似黄筌粲作花。
戏题黄君舌画集·其二
作者：潘伯鹰
朝代：清
体裁：七言绝句

醉来顿觉胆轮囷，木石何劳为写真。欲乞广长垂万里，喷将泪墨画流民。
成都少城公园共芷町茗坐
作者：潘伯鹰
朝代：清
体裁：七言律诗

绿外斜阳缓缓过，一池坐晚异摩诃。沉忧方拂俄重集，断句全忘懒更哦。微度芳馨飘雾鬓，分持玄寂对风荷。知君同蕴无穷意，江海高秋散发歌。
戒诗
作者：潘伯鹰
朝代：清
体裁：古风

先生抱疾无药治，欲息劳虑先戒诗。经年不及诗百首，此而复戒当何辞。眇思历乱风捲雪，上下投隙来无时。戒诗收功须立誓，援笔更以诗戒之。
所植夹竹桃已花
作者：潘伯鹰
朝代：清
体裁：五言律诗

灼灼疑桃蕊，森森幻竹枝。移从天竺国，栽及暮春时。浓碧依窗格，残红在砚池。先生何所敌，飘鬓乱银丝。
报恩寺塔旁古槐树
作者：潘伯鹰
朝代：清
体裁：古风

报恩塔畔挺古槐，合抱轮囷五丈许。霜根铁瘿形结连，翠叶虬枝势轩举。槐生何年塔建未，塔已屡修槐始巨。初时殿壁画龙蛇，俄见殿廊纷雀鼠。迩来坏殿宠新垩，百辈人豪列尊俎。即看勋业迈萧曹，安忆柯条历寒暑。斧斤所赦偶自全，多事幽人共延伫。怜渠空洞益深沉，濡忍阴晴终不语。
拟古·其一
作者：潘伯鹰
朝代：清
体裁：古风

鲛人积辛苦，泻泪凝明珠。承之水晶盘，奉持为君娱。玉手亲椟藏，何缘弃泥涂。饥不可当食，寒不能为襦。光彩徒浮薄，致用良区区。善谢婵娟子，用舍各自殊。笄珈簇象服，此物在所须。愿留耀君首，勿待他时无。
拟古·其三
作者：潘伯鹰
朝代：清
体裁：古风

贪痴须勤麾，尘梦犹历历。为君虑千端，反侧长不息。天寒身易冻，传呼又甚急。夜长目易疲，何时停画笔。可怜最高枝，晚蕊争片隙。片隙容可争，取当宁复必。我能剖心血，供汝胜六七。愿捐沉痼心，尽化慈悲力。
拟古·其二
作者：潘伯鹰
朝代：清
体裁：古风

夜长耿不寐，起视娟娟月。经天耀寒绮，奈何长掩魄。山川有黄落，万古应其节。飞将本封侯，矢尽失刚烈。以兹喻弦望，托体终皎洁。坦怀得玄悟，佛力潜引接。元是畸零人，已缺更安缺。悲深易圆融，何有于断绝。
拾煤核
作者：潘伯鹰
朝代：清
体裁：古风

雪漫天，风撼壁，朱邸沉沉临道侧。绣帏暖护玉楼人，蝶飐花娇正无力。弃煤委地出香厨，屋后贫娃来拾核。褐衣不掩胫，俯行雪满脊。承筐是将，爰罗爰剔，旋拨残灰抉碎石。远视茫茫但一白，蠕蠕渐近分形迹。自言大雪无人争，喜气轩腾动颜色。我行前致辞，适可而止君其归。贪多忘却北风烈，肌肤冻破爷娘悲。呜呼，辽东雄县称抚顺，本溪湖水明珠润。铁索凌天星斗高，钢机凿地雷霆震。谁令拱手事虾夷，十万为奴仰残烬。天之锡我何其丰，谁则靳之人所忿。东倭举国肆狂氛，痛见炎黄血霜刃。墙根拾核未云悲，忍说他时无一寸。覆巢安望卵能完，一例朱门会同殉。江草江花句尚新，杜陵忠骨久成尘。时危空负乾坤大，我亦长镵抗饿人。
捲纸
作者：潘伯鹰
朝代：清
体裁：古风

乾隆大纸长丈二，两手高举半拖地。呼儿助我同捲之，四手转旋恰如意。秦皇席捲宁若斯，为君慷慨吟此诗。片纸何如天下为，天下顾欲一手持。
排闷
作者：潘伯鹰
朝代：清
体裁：古风

漫天阴雨宵攻壁，愁如伺间来侵击。麾之不去转高歌，未得引吭更愁绝。忧患纵横已薄试，何须远待须眉白。我不能遽将閒手揖三公，亦不能文雄辞绚声磨空。高名厚位俱一笑，年年默尔将安穷。千载知言李昌谷，自是男儿重心骨。倒海风涛万马奔，篙师举手随竿歇。人生纵到壁峭崖悬处，犹可建瓴高自许。若不登山望九边，安知事业长如天。
携肴馔至礼吾家共食因观其手钞词册
作者：潘伯鹰
朝代：清
体裁：七言律诗

曲水桥南君所宅，还携小榼复来游。高谈一瞥悬千劫，微笑孤生乱九流。莽莽风尘悲骏骨，腾腾心力写蝇头。丈夫閒却真无赖，往乞樱唇醉死休。
摘畦中新菜赠张耀翔伉俪
作者：潘伯鹰
朝代：清
体裁：七言绝句

品题春韭秋菘味，戏谑刘兴项仆间。更与杜门分俊赏，如天忧患避痴顽。
政府限价遂至市中无肉爰赋小诗
作者：潘伯鹰
朝代：清
体裁：七言绝句

盘餐无肉自朝朝，真恐濡需已并焦。却笑龟蒙贪杞菊，未生盛世失闻韶。
故人冉仲虎乃行丈高弟也约行丈为峨眉之游邀余同往有赠
作者：潘伯鹰
朝代：清
体裁：七言律诗

问谁犹与共清讴，十载重逢又此州。载酒爱君仍好事，捐书似我未销忧。筋骸直分兵间老，笠屐相从物外游。未到峨眉先一笑，泊门真已具扁舟。
敬伯赠茅台旧酿
作者：潘伯鹰
朝代：清
体裁：七言律诗

劫后茅台剩几村，流涎喜见一罂存。便教脱手能相赠，不待沾唇意已温。拨瓮知吾非避世，漉巾期子共忘言。直须烂醉轻千乘，何有征尘与酒痕。
斋中兰开并蒂诗以宠之
作者：潘伯鹰
朝代：清
体裁：七言律诗

玉阙兰芽路几程，岂知仙蕊近同生。安仁并载称连璧，绛树双歌自一声。万物人间容力夺，孤根岩坳仗天成。衡云海市长无绝，留取坚芳共月明。
斋中检伯建旧札中有一纸叙张园高居而惜仆之不及留住也感赋却寄
作者：潘伯鹰
朝代：清
体裁：七言律诗

离忧世虑百难裁，独把君书阖且开。字里新桥犹月色，年时曲径几莓苔。槐柯何地容飞盖，藕孔无方避劫灰。悬榻期君留后约，故山松老故人来。
斋中读书
作者：潘伯鹰
朝代：清
体裁：七言律诗

横地妖氛乱莫收，剩摊一卷覆千愁。胸中圣户近未近，是处嫏嬛幽更幽。至味终当持蜜喻，微言宁合刻舟求。何人抱膝吟梁甫，欲对韦编便白头。
断枝白菊二花惜其不能插瓶乃置笔洗内·其二
作者：潘伯鹰
朝代：清
体裁：七言绝句

死生流转梦屡魇，胡越违离天几涯。当日云鬟疑翠墨，新来霜鬓比秋花。
断蟹
作者：潘伯鹰
朝代：清
体裁：古风

霜蟹称俊味，佐酒对黄菊。方其赴鼎镬，草索先絷足。登筵甲尽赤，解缚体犹缩。老饕顾相矜，谓是膏在腹。亡妻昔颇嗜，笑语引醽醁。感此长欷歔，馀酸沁心目。吾生饱艰辛，微物遇惨毒。固当惩既往，何忍食其肉。一诗誓取戒，晚盖庶自赎。
新来
作者：潘伯鹰
朝代：清
体裁：五言律诗

新来尤省过，常恐化缁衣。万世容藏拙，平生不望归。江湖秋水远，颜鬓玉霜飞。傥许为门卒，宁当歌式微。
方女以牡丹供瓶
作者：潘伯鹰
朝代：清
体裁：七言律诗

季女亲驱百里尘，鼠姑细拣五枝春。袭人浓馥风如醉，映叶娇红露正新。禅地晚怜灵照慧，宝坊要有杲之贫。雨花为助诸天喜，看插军持散蝶裙。
方寸
作者：潘伯鹰
朝代：清
体裁：七言律诗

莫倚雄心隘九州，可知方寸幻春秋。情忘政恐经三宿，志大徒令集众忧。襟袖阴霾凝冷石，肺肝风雨隐危楼。孤生饱历凄凉味，剩赋幽通广四愁。
方广寺
作者：潘伯鹰
朝代：清
体裁：七言律诗

仲冬风物似清秋，方广招提得俊游。嘉树四围蒸石润，鸣泉两道绕山流。庭空独叹黄钟弃，日落行看赤帝愁。半夜僧房禅诵起，下方浩劫正悠悠。
方广寺前小丘微椭二泉周流之厥名船形山
作者：潘伯鹰
朝代：清
体裁：古风

石泉相激鸣，云峰相对古。谁欤作愿船，度尽一切苦。
方行维丈赐临诊疾
作者：潘伯鹰
朝代：清
体裁：五言律诗

绛节寻音旨，黄庭阻翕嘘。平生两行老，援手一癯儒。家学灵枢秘，良方正气舒。待翻子长传，特笔颂淳于。
既为雨中徒步诗复题一首
作者：潘伯鹰
朝代：清
体裁：古风

自从三代下，不复有岩穴。庶人不及政，国柄豪强窃。贤者为苟容，纲纪乃中绝。九州腐蚀尽，巢许安独洁。觥觥君子俦，国亡亦同灭。虫沙与猿鹤，论罪盖相埒。遁世而不悔，非以斯谊设。晦明乱风雨，洗眼待英杰。补诗聊自讼，子弟慎其节。
春明
作者：潘伯鹰
朝代：清
体裁：七言律诗

曲径幽通路不多，北城双宅数经过。霜花堪赠陶元亮，雪鬓追思马伏波。学士摛词看起凤，右军题扇记笼鹅。春明事事皆馀恋，珊网初曦待更罗。
春泥
作者：潘伯鹰
朝代：清
体裁：七言律诗

春泥痴绝溅香裾，留为蛾眉补谤书。一笑馀温犹入梦，四周横议总关渠。循环安睹车轮尽，恩怨难追齿印初。斫去辛夷最高朵，雪肤玉瓣雨模糊。
春物
作者：潘伯鹰
朝代：清
体裁：七言律诗

玉李夭桃竞绮霞，甫惊樱笋倏甘瓜。每凭晴雨徵花事，默对风涛测海沙。海是鲸鼍依隐窟，花惟蜂蝶暂时家。昌昌春物难穷尽，敢谓吾生乐有涯。
春申君二首·其一
作者：潘伯鹰
朝代：清
体裁：五言绝句

珠履三千客，春申自大名。棘门飞血际，无暇忆朱英。
春申君二首·其二
作者：潘伯鹰
朝代：清
体裁：五言绝句

朱英志富贵，倾危视所遭。春申纵相结，死矣何能逃。
春阴
作者：潘伯鹰
朝代：清
体裁：七言绝句

寒枝东阁静愔愔，久共虬柯涧底心。冬暖疏花如欲发，湿云含雨更春阴。
是夕复过余君寓斋小饮
作者：潘伯鹰
朝代：清
体裁：七言律诗

低田高树绿当门，朗月流云互吐吞。对烛语多俄见跋，经春梦短却回温。箪瓢是处成桑宿，襟袖它时退酒痕。一为劳歌悲自遏，幸馀慷慨客中魂。
晓发半山亭诣方广寺
作者：潘伯鹰
朝代：清
体裁：七言律诗

曜灵彩箭开云水，新沐诸峰影共涵。破雾篁丛摇绿净，战霜枫叶振红酣。岩阿历劫皆如燬，林涧逢人合告惭。陟降千盘方半道，前山依约隐精蓝。
晚寒学书甚乐也而陶君柳门又携其所烹鲜鲫来饷遂留共饮
作者：潘伯鹰
朝代：清
体裁：七言律诗

晚来珍馔有嘉鱼，食指轩轩及辅车。乍可留君成小饮，忽然纵笔得佳书。蒯缑毋事歌弹铗，落枕还忧梦蹴蔬。持问先生堪一笑，个中主客定谁居。
晚步校圃见菊花满畦
作者：潘伯鹰
朝代：清
体裁：古风

蓐收御气西方来，云高风劲霜花开。连畦接叶正烂漫，繁英攒簇高成堆。天心直欲穷变幻，倒斡秋气春能回。浓黄艳紫各殊致，长枝细瓣争芳蕾。或缘异种出新态，或高如挺斜如颓。森排竞丽岂无意，徐行四瞩长徘徊。此花高名震百世，欲加综覈求真才。纷纷篱落忽满眼，低昂一若皆芳菲。明朝群公属高会，定知履舄倾尊罍。景宗且未逃竞病，惟余山野惭追陪。吾生不及事孔子，不为进取当谁裁。微吟负手独归去，背撑长影残阳哀。
晨起独往万泉河冰嬉观沿岸木稼
作者：潘伯鹰
朝代：清
体裁：古风

寒日不能晖，苍茫笼晓雾。携我双冰刀，驾言划冰去。浅尝殊未可，险境窘高步。凭陵睡龙惊，蹴踏老蛟怒。沉沉十丈底，牙角森欲露。颠隮身若浮，摇兀口愈呿。危行一失足，馋吻吁可怖。艰难减旧非，盘错启新悟。豁然天地开，六辔若在御。想像京洛间，明妆集珠屦。郁郁云霞起，轩轩鸾凤举。斜飞燕入梁，微笑犀出瓠。虬髯倒立戟，嘉会非吾预。王乔蹑飞舄，变幻多仙趣。光武指滹沱，气振千军渡。繄余续凫胫，跋踬何所慕。奉身过九折，岂望要津据。腾腾螭虎意，久閟成坐误。思欲踏层冰，直上河源路。玄圃亦非遥，耸身得飞度。推排星汉胸，磅礴快一吐。尘侵仙骨重，高视转悽楚。徘徊忽已倦，照眼惊玉树。枝柯眩生缬，楼阁迷指顾。六丁辟鸿濛，一气积寒素。兀兀还独归，琼屑纷无数。岂有好事人，追余践履处。
晨闻邻家儿读书
作者：潘伯鹰
朝代：清
体裁：七言绝句

广乐钧天梦久遥，成连一去孰重招。荒烟凄雾弥秋宙，澈耳元音破寂寥。
晴
作者：潘伯鹰
朝代：清
体裁：五言律诗

几日云低暗，晴窗喜晓烟。耽书凭墨洒，健饭荷天怜。世味南枝鸟，生涯上水船。自能知晚节，不待卜筵篿。
暮笳
作者：潘伯鹰
朝代：清
体裁：七言律诗

合眼江山噤不哗，眇然攒接但栖鸦。恢张兔窟无馀地，缘饰麟经罢百家。事过世方思谨慎，诗成人或谥浮誇。南阳抱膝非今日，风急天高乱暮笳。
暴雨
作者：潘伯鹰
朝代：清
体裁：七言律诗

扑地飞空密箭催，黑云倏捲万山来。划天光激惊蛇斗，破柱声喧战鼓开。是处儿童狂笑发，两崖牛马乱风回。须臾点滴都消歇，始信天公老不才。
曩余题十七帖诗颇多其中有论谯周孙者顷别有悟更作一首
作者：潘伯鹰
朝代：清
体裁：古风

巴西谯元彦，放志一丘壑。薖轴寂无言，行苇自泂酌。三李徵不来，安车复此却。亮哉宣武荐，藻镜出磊落。君虽以道猎，士敢效金跃。羲之加衡综，犹惧虚声托。肃肃直道存，依依事如昨。三叹观笔踪，霜天两玄鹤。
更作一首书放翁小市诗后
作者：潘伯鹰
朝代：清
体裁：七言律诗

南渡朝廷等逝波，元明清亦倏风过。掀天志业期匡复，盖世人才见唯阿。今视绍兴非一辙，谁如务观有孤哦。英雄更比诗人贱，莫问羊亡各几何。
曾嫂陈凤田夫人四十生日·其一
作者：潘伯鹰
朝代：清
体裁：五言律诗

芳洌黄花酒，传杯映翟翚。不斋心即佛，比珏玉为儿。四十春秋盛，三千世界微。平生德公嫂，敬戒见风规。
曾嫂陈凤田夫人四十生日·其二
作者：潘伯鹰
朝代：清
体裁：五言律诗

夫婿犹推服，无劳炫五车。挚言存宛宛，玄鉴引徐徐。郙阁垂心画，中闺出手书。愿求传橘颂，珍亦孝经如。
曾孙
作者：潘伯鹰
朝代：清
体裁：七言绝句

曾孙老去泣无群，残客秋山话冷云。未待人间哀曲奏，当时早接幔亭君。
望断
作者：潘伯鹰
朝代：清
体裁：七言律诗

望断高空日又曛，寒柯鸦噪渐归群。鼠肝虫臂真何事，马角乌头怆昔闻。书背远伤周太尉，引琴终泣孟尝君。正从豻口听悽语，何处笙歌遏五云。
望登州
作者：潘伯鹰
朝代：清
体裁：七言绝句

迫天巨浸没孤舟，漭瀁无情日夜流。如梦晚烟斜照里，海云一角隐登州。
未悔
作者：潘伯鹰
朝代：清
体裁：七言绝句

劫多经惯疑无劫，哀极心枯似不哀。九死犹应书未悔，区区何论骨成灰。
李哲生教授以寺韵十章见寄次韵一首
作者：潘伯鹰
朝代：清
体裁：古风

蛾眉山麓报国寺，中有魁儒饮文字。十篇险句自天来，苍头一军称特异。江别为沱山有岷，其间人杰纷訚訚。孤弦哀歌得吾子，馀声偶落谁为驯。嗟我冥行卅六载，朱颜祗换殷忧在。感君诗语及吾文，欲使枯桑生瀚海。战伐勋劳看列卿，玄亭隐几未须惊。中宵独辨兴亡责，孰起昆山与正名。
李园谒周长官因次其韵
作者：潘伯鹰
朝代：清
体裁：七言律诗

园林犹喜绿周遭，经劫枯松不起涛。蹑舄重疑琼宇近，披襟危对华峰高。尝悲志事兔三窟，安用文章凤一毛。秋老中原仍伏枥，嘶风惭过九方皋。
李天马以内史丧乱孔侍中等帖影本装以属题
作者：潘伯鹰
朝代：清
体裁：七言绝句

右军风调自清真，辞世惟期伍逸民。丧乱更兼愁触雾，千秋心画感霜皴。
李天马自昆明赠薙须膏及如意裳戏报·其一
作者：潘伯鹰
朝代：清
体裁：七言律诗

主簿参军夙并豪，今时揽镜杂霜毛。为怜羊角吹坡竹，远致鹈膏发孟劳。列籍三朝疑少贵，题封六诏觉情高。解牛无技身难隐，默抚虬须自下刀。
李天马自昆明赠薙须膏及如意裳戏报·其二
作者：潘伯鹰
朝代：清
体裁：五言律诗

炎海生嘉植，煎胶制作殊。露中蝉半翼，身外縠三铢。女赋惊新梦，臣精负故吾。寻幽如攘臂，此物亦时须。
李春潭索题小像其公子所绘也
作者：潘伯鹰
朝代：清
体裁：七言绝句

江沱风月健吟身，洗眼留看劫后尘。自有佳儿传骨相，不劳团扇画诗人。
李释戡属题齐白石借山吟馆诗草前后皆有樊樊山先生题跋因忆往年曾见樊山题吾乡王调甫猛悔楼诗乃至千数百言时调甫未弱冠耳先是余为说部于樊山之诗有微辞及读猛悔诗卷遂深自责方樊山归道山之日余适羁沈阳狱闻之泣下曾为二诗自道悲悔今见齐君诗册复为黯然敬赋一首
作者：潘伯鹰
朝代：清
体裁：古风

将军独好事，意气凌白虹。平生霹雳舌，誉士生云风。手持冰雪文，遇我酒座中。欲令缀数字，提笔嗟凡庸。定评谁复易，赫见樊山翁。翁才间世出，不废如河江。当时樊与易，云际双飞龙。翁尤事宏奖，玉齿嘘焦桐。尝题猛悔诗，千字犹不穷。怜才共命意，实豁壮士胸。昔年十八九，寸莛撞巨钟。讥弹盛孝章，驳正无孔融。悠悠十年过，一面初未逢。囚窗风雨夜，乃独闻考终。悲吟志深悔，寒柝传逄逄。今开借山卷，触手龙蛇纵。清辞观往复，悼恸来无从。定知齐与李，笛韵凄幽衷。
杨世骥索题所摄鲁迅君遗影
作者：潘伯鹰
朝代：清
体裁：七言绝句

斯人已往似鸿冥，瘦影犹留眼独醒。想见为君孤伫际，无言奇抱郁寒厅。
杨骥公寄所作咏凌霄花诗次韵报之
作者：潘伯鹰
朝代：清
体裁：七言律诗

抱瓮无机杳汉阴，爱君隐迹比严林。风前墨采分玄璧，句里琼葩挺绛簪。别短一差俄十稔，书迟数纸抵兼金。嗟余羸疾捐危虑，方就华佗学戏禽。
杨骥公郑玄成二君寄诗问疾且述昔年写本饮河集次答
作者：潘伯鹰
朝代：清
体裁：七言律诗

襌榻捐书如丧我，兼忘笔诀问山阴。适来陶谢遗佳句，欻若刀圭慰病心。慷慨长吟惊白发，凄其旧梦褪秋衾。昌诗微尚劳君记，九仞无功况一寻。
极目示仲陶
作者：潘伯鹰
朝代：清
体裁：五言律诗

孤坐忍萧森，危楼抱苦心。浩歌哀白雪，残岁感黄金。雨意丝丝冷，云容寸寸阴。青阳潜未返，极目是寒林。
枕琴轩诗
作者：潘伯鹰
朝代：清
体裁：古风

哲人制作意，观乐可知政。闻韶忘肉味，至乐思宣圣。恭闻抉择严，淫声欲放郑。古琴有遗音，冲澹得高韵。缅想薰风弦，一鼓解民愠。刘侯天机精，爱乐出其性。读书且抚琴，逸响助吟咏。倦来琴作枕，栩栩梦蝶境。因以题其轩，嘉此名实称。于中发啸歌，引吭金石应。瓣香出国工，谢青却能胜。试与回雄声，秋云遏幽听。风雨龙一吟，万里海天暝。金尊华月下，敛抑复绵亘。忽然恣一放，响压惊涛定。仲尼作猗兰，所以悲时运。伯牙逢钟期，激昂声遂振。惟有渊明琴，无弦聊寄兴。大音本希声，无声更孰竞。君今枕琴卧，趣亦陶潜近。四海方骚然，天高窅难问。谁欤访成连，一奏彻遐夐。
枕菊约行严丈饮其斋中丈嘱并邀乔壮翁及伯鹰与焉酒次命诵其近诗复约各为诗以纪
作者：潘伯鹰
朝代：清
体裁：七言律诗

先生兴发主人迎，细雨鸣箯绕径行。避世胡床容暂偃，觞秋家酿得同倾。梁王宾客延枚叟，杜老篇章待许生。却恐醉来诗语悍，江山残对笔纵横。
林君庚白挽诗·其一
作者：潘伯鹰
朝代：清
体裁：七言律诗

狂言悽忆耿如生，溅血虾夷五步横。郭璞空能知命尽，孟郊终许以诗鸣。残魂应断人间恋，归骨犹艰海上程。昏绝遗嫠苏更怖，裹创泣顾剩娇婴。
林君庚白挽诗·其二
作者：潘伯鹰
朝代：清
体裁：七言律诗

尊酒论文十载过，屡从放诞见英多。宁知负谤匆匆了，却奈当筵默默何。面语怜才容欲杀，心悲失路忍相诃。此心炯炯君应识，地下听吾薤露歌。
柏图
作者：潘伯鹰
朝代：清
体裁：七言律诗

桃李东园马迹过，阴崖千岁长铜柯。未甘雨露轻滋润，久惯冰霜苦折磨。蝼蚁都容疑半朽，斧斤所赦叹无多。空山劳为图形影，匠石其如臃肿何。
柬运之
作者：潘伯鹰
朝代：清
体裁：五言律诗

踽踽人间老，相望甚渴饥。病多忧独学，日短奈长违。涉历明情伪，因依广爱慈。不嗟闻道晚，犹及岁寒师。
校读竞中所译罗斯福传手稿
作者：潘伯鹰
朝代：清
体裁：七言律诗

炎熇四面网虚堂，一读灵文齿颊凉。信史移从大瀛海，美人思在极西方。蟹书郭索行松墨，凤纸依微飏粉香。愁顾远山难遽画，较量斑管定谁长。
梁思孝耳聋戏作诗调之
作者：潘伯鹰
朝代：清
体裁：古风

卞和两刖悲自哭，孙子知兵嗟一足。子长竟坐腐刑馀，邱明著书终丧目。渐离真是好男儿，既矐犹能铅置筑。人生缺陷付天公，不坏金刚非血肉。嗟君聪达亦何为，满世筝琶听应熟。属垣慎教启人疑，识曲还忧惟子独。近来世议益偏隘，赤舌烧城意尤酷。不如勇决断闻根，蚁斗蝇鸣都不觉。共工怒触不周山，海立天倾摇五岳。先生燕处方逌然，但怪星飞一何速。坐忘此境不易到，君独何修同雁木。况君两耳固依然，事异腐馀毋自恧。世间既以耳代目，两目虽存初不瞩。讶君轮玉欲垂肩，皮相堂皇心已服。但须微颔叱之去，勿令强聒长取渎。吾知举世誉君聪，真幻宁当喻流俗。可怜黄霸庇聋丞，拜起送迎终剌促。
梦与亡友贺孔才泛舟北海子其自沉处也
作者：潘伯鹰
朝代：清
体裁：五言律诗

无声玉蝀水，仿佛共轻舟。眉宇如畴昔，心期不谬悠。诗缘多病废，泪是积年留。梦里申徒狄，荷衣天地秋。
梦与群贤游花园值梁任公闻其辩说甚豪
作者：潘伯鹰
朝代：清
体裁：七言律诗

寤寐长为梦幻欺，醒来何处不支离。恍游绝境穷明绚，似答平生爱振奇。逸想题襟殊未足，高谈奋袖忽相期。嗟君苦自标真解，说与人间字字疑。
梦中作
作者：潘伯鹰
朝代：清
体裁：五言律诗

等是梦中梦，何言亏与成。雄心虽郁勃，智眼自分明。禅案江南赋，槐柯细柳营。慈哀为我甲，龙象起纵横。
梦伯建
作者：潘伯鹰
朝代：清
体裁：五言绝句

高义知君最，魂来峡雾秋。梦中应失路，君岂识苏州。
梦佘山茶花
作者：潘伯鹰
朝代：清
体裁：古风

三载缠疾江海滨，山茶长忆高出群。雾迷丘垤满寒谷，力撑星斗辉孤春。绛葩掩抑大屋侧，苍皮想望乔松邻。云霄正直通寤寐，嗟岂初愿逃斧斤。
梧
作者：潘伯鹰
朝代：清
体裁：五言律诗

叶落空阶响，高梧竦待寒。青非惠施据，焦畏蔡邕弹。云暗地将冻，石多根自蟠。无嫌涤秋露，相倚有苍官。
楼坐见月忆往岁与亡室立嘉陵江岸景色亦若此
作者：潘伯鹰
朝代：清
体裁：七言律诗

咎责丘山刬不平，径思举酒劝长庚。姗姗难问非耶是，寂寂悬知死胜生。去影江湄千嶂隔，飘魂楼角一轮明。他时与子终携手，预怯双回哽咽声。
次均芝冈呈行严丈论诗之作
作者：潘伯鹰
朝代：清
体裁：古风

知言味文字，易若辨寒燠。光气动豪芒，剑锋不可触。鸾翮自腾骞，骥足无刺促。噫嗟千圣心，薪火继芳躅。雄文拄山川，横流赖以幅。剩语必剥肤，精义必入木。人工所穷极，天机接浑穆。云锦成七襄，故仗天孙擢。槃槃长沙翁，盛心广乐育。周流揽芳华，凌天琢寒玉。树蕙意何穷，玄文皆可读。芝冈好男子，高节久抱独。成功在贞恒，非子又奚属。同游杜老门，愿共追端复。
次女令嘉自蜀来问疾
作者：潘伯鹰
朝代：清
体裁：古风

一去辄五年，如石不可动。东来非意期，破我西南梦。沾巾怜汝瘦，气结自难控。仲姬夙孝友，婿也才出众。人生此亦足，矧复有雏凤。何须志功名，六博归一鬨。所希穷檐下，父子寒齑共。得此当霍然，不待千钟奉。典章著令甲，辞苦谁我重。预知数日别，酸目更相送。
次日傍暮车中閒望
作者：潘伯鹰
朝代：清
体裁：古风

释迦愿力弘，欲以身饲虎。劳劳墨者徒，放踵期小补。天地良不仁，弥缝故妄举。微生丁末世，一失婴罔罟。危孙岂云忘，消息殊难语。愧非公冶长，宣圣妻以女。亦羞作楚囚，对泣取自苦。夕阳被乱山，绚丽乃如许。勾当官事了，复此来延伫。
次日清晨闻讯全局皆变矣
作者：潘伯鹰
朝代：清
体裁：七言绝句

一宵好梦换沧桑，共赌乾坤债未偿。覆雨翻云真烂熟，赚人痴泪九回肠。
次韵俞平伯·其一
作者：潘伯鹰
朝代：清
体裁：七言律诗

臣朔长安久虱居，敢将编贝语乘除。藏舟已分浑忘壑，丧我何从更识吾。仰望庙谟堪起废，侧闻士论尚嘘枯。苏张廉兰车交毂，采采衣裳各甚都。
次韵俞平伯·其二
作者：潘伯鹰
朝代：清
体裁：七言律诗

左思辛苦赋三都，十载文成海亦枯。老境心如不灰木，故人官有执金吾。江山重叠供安攘，制诰雍容且擢除。桂观飞廉千万寿，直看别起好家居。
次韵俞平伯与孔才别十七年矣相见如梦尽读其诗及所刻印蜕灯下共食呼其子女俱出既返逆旅次日成诗二章以示孔才·其一
作者：潘伯鹰
朝代：清
体裁：七言律诗

故人阻绝几千程，意外相逢眼顿明。十七年中城郭是，一炊熟顷雪霜生。儿时谈笑卑王佐，此后思量共太平。尽读清诗酬夕照，肯持危涕换朝酲。
次韵公权·其一
作者：潘伯鹰
朝代：清
体裁：七言律诗

杀士曾闻祗二桃，不如游戏长霜毛。梦中姬孔犹相笑，窗外云山亦懒高。世乱未堪传野史，诗佳谁拟夺宫袍。嗟余废学惭新咏，矮屋籧篨卧万嚣。
次韵公权·其二
作者：潘伯鹰
朝代：清
体裁：七言律诗

宙合兵尘共一嚣，英雄何日卸征袍。却看四海穷愁极，与换群儿阀阅高。历尽夷艰争鼠角，悟来生死等鸿毛。春残遍地秦家水，忍向渔人讯旧桃。
次韵公权调甫有九折江流一往心之句爱诵其语因书所怀·其一
作者：潘伯鹰
朝代：清
体裁：七言律诗

沧海为田后视今，可怜痴计作冤禽。多生业力无穷劫，九折江流一往心。短榻梦消尘漠漠，残山云密昼阴阴。始知悽恻无弦意，正为成亏在鼓琴。
次韵华辅邀游北陵·其一
作者：潘伯鹰
朝代：清
体裁：七言律诗

沦羁无计脱尘踪，劫后惊回雪后鸿。端赖清游开抑塞，更将笑语答葱茏。勋名腾掷欺玄鬓，纵迹荒唐慨赤松。落日风凄欲安往，醉乡除是觅无功。
次韵华辅邀游北陵·其二
作者：潘伯鹰
朝代：清
体裁：七言律诗

暂抛人世千重虑，来共先生半日游。腐骨生虫同久化，丰碑焕采尚今留。诸天荒莽交成坏，一念回环妄喜忧。大冢仍留皇太极，蓬莱左股待谁收。
次韵吴君五十
作者：潘伯鹰
朝代：清
体裁：七言律诗

吴刚月斧藏来久，入岁迟看五十年。蜗角雄邦见兴废，兔毫妙象恣回旋。举囊欻括人间世，濡发犹多墨外天。兹事先生良不朽，九州何物是凌烟。
次韵和稚鹤二章分赠其夫妇·其二
作者：潘伯鹰
朝代：清
体裁：古风

道蕴昔解围，名理舌能战。之子当髫年，妙誉驰畿甸。工书逼香光，杀锋万豪敛。写寄秦嘉诗，笔使干莫钝。茂漪腕底法，高屋得瓴建。既传王右军，吝法还自恨。吾意子不然，谈笑就文宴。洒墨戏天倪，馀滴度羲献。
次韵器伯
作者：潘伯鹰
朝代：清
体裁：五言律诗

陈叟诗为命，诗悲亦自怡。凭轩发西笑，无酒送东篱。战岂项王罪，閒非韩子宜。相看难援手，俯首更何辞。
次韵器伯见梦月地同游
作者：潘伯鹰
朝代：清
体裁：七言律诗

大月流辉难照梦，良朋如月梦中明。星辰历落围天小，须发飘扬映水莹。有漏仍劳瑶阙想，无声孰致绣肠鸣。知君偶类维摩诘，试遣文殊入化城。
次韵国渠小极枉赠有约游南洋之语君居址与余相近
作者：潘伯鹰
朝代：清
体裁：七言律诗

世虑相撄鬓角苍，敢将锥卓较刀藏。交游韩孟云龙逐，居处帷櫋蕙荔香。诗律迫人疑近酷，酒悲对子那能狂。观风浮海平生愿，未若今时访子桑。
次韵奉和波外翁
作者：潘伯鹰
朝代：清
体裁：七言律诗

英流过眼灿风花，身似寒松阅岁华。长夜愔愔书是伴，小窗兀兀酒为家。解韬人境馀孤笑，篆锦虫天息众哗。剩有思归吟不已，纵为庄舄亦堪嗟。
次韵奉答汪监察辱赠诵诗之作兼呈行严丈
作者：潘伯鹰
朝代：清
体裁：古风

击筑和悲歌，渐离知我意。倚柱啸深忧，漆室亦何啻。肠中万芒角，森然乱鳞次。久茹思一吐，不尔恐失坠。持我忖他人，往往得精粹。心通声遂入，至理固无异。岂惟赴节律，昌丘见寤寐。汪公在谏垣，正色立直概。清诗极微言，喻者凡几辈。奋袖我一吟，聊发魏徵媚。千篇章丈人，海涛激商籁。高歌无所苦，取为知音贵。
次韵奉赠溥君雪斋
作者：潘伯鹰
朝代：清
体裁：七言律诗

虚帷深见读书床，掩映霜毫茧纸光。米薛而还分几席，文唐以外此坛场。珊瑚宝玦君何取，水石松风画亦凉。正有掀髯娱老计，当檐新竹比人长。
次韵孔才·其一
作者：潘伯鹰
朝代：清
体裁：五言律诗

兵祸连南北，谁堪复问家。醉歌何激烈，狂舞任欹斜。晨起惊双目，阶前曜片霞。沉忧入肝肺，安用树萱花。
次韵孔才·其三
作者：潘伯鹰
朝代：清
体裁：五言律诗

倔强虬龙势，何来独树松。深根藏岱北，孤干指天东。风怒千山动，霜飞四野空。请君试回首，卓秀碧云中。
次韵孔才·其二
作者：潘伯鹰
朝代：清
体裁：五言律诗

捲我云霄上，回飙天路吹。顿来琼宇静，暂忘海尘飞。拱揖浮丘小，趋跄帝座卑。拂衣惊梦呓，悲咤苦尘羁。
次韵孔才废恭王府赏花
作者：潘伯鹰
朝代：清
体裁：古风

烟树万重山，幽蓟望勃郁。谁令附骨疽，势等负嵎倔。狡者瞰其然，假命窃朱绂。五十百步间，如蝇俱难拂。伤今肠易回，怀古色徒艴。犹及好春来，看花莫辞不。
次韵履川江楼同作
作者：潘伯鹰
朝代：清
体裁：五言律诗

日落迟犹照，云低腻不飞。澄江依槛窄，妙语转音微。眉宇青相映，山林绿正肥。凭轩无好句，输与谢玄晖。
次韵履川自述闽音诵诗之作
作者：潘伯鹰
朝代：清
体裁：古风

诵诗音万殊，驱遣在如意。绵蛮闽峤声，百舌初不啻。履川信才雄，诵诗抑其次。层云挟电崩，危石脱岩坠。铿然疏越弦，宛转出温粹。桓伊能抚筝，谢傅为嗟异。高筵回逸唱，使我喜无寐。天地有元音，所赋非一概。发之为调刁，主之自我辈。海立涌轩昂，霜飞排侧媚。吾惭师旷聪，倾耳辨人籁。擅吟亦多矣，似尔乃为贵。
次韵张君夜雨不寐
作者：潘伯鹰
朝代：清
体裁：五言律诗

沛然声不绝，轩馆失炎蒸。密点疑穿枕，低云俨逼灯。肺肝清欲语，更漏酷无凭。借问听金钥，何如入定僧。
次韵曼略月夜追悼
作者：潘伯鹰
朝代：清
体裁：五言律诗

天上婆娑影，尊前见在身。奈将流水意，付与断肠人。灵药通玄未，琼楼破梦频。知君吟不倦，耿有酒悲新。
次韵李君次贡苦热居其婿家
作者：潘伯鹰
朝代：清
体裁：古风

乱世多苟亏，明辨在汉贼。忼慨携一家，崎岖过九折。晚持冰玉凉，徐敌褦襶热。高寻问真源，发兴伫秋月。
次韵李尔宏赠母鸡·其一
作者：潘伯鹰
朝代：清
体裁：古风

才短不得閒，有疾幸遂懒。悠悠萦药烟，稍稍疏茗碗。伏雌亦何辜，谁忍付烹斩。有生归四大，共落轮回惨。老妻馀爱执，燖羽旋可啖。深维交期勤，永愧庖厨远。迷性分杯羹，竟益廉颇饭。
次韵李尔宏赠母鸡·其二
作者：潘伯鹰
朝代：清
体裁：古风

昔闻檐卜林，坏衲饱香饭。冷暖行自知，净土岂云远。奈何恣杀伐，一体自吞啖。尚想挥刃时，嘤然寄馀惨。既迷其速复，禅关勇当斩。进我伊蒲餐，洁我琉璃碗。吾生亦蝼蚁，天其赦贪懒。
次韵松樵早起之作·其一
作者：潘伯鹰
朝代：清
体裁：古风

逝川不停波，明镜不疲照。爱此自彊人，岂弟神所劳。群生各有营，胶胶复扰扰。何能争得失，不烦笑计早。耿耿启明星，独先天下晓。在昔乐忘忧，胡谓丘将老。
次韵松樵早起之作·其二
作者：潘伯鹰
朝代：清
体裁：古风

目论有世哗，心光归自照。功名逼盖棺，未死迹如扫。古来万夫雄，微笑视众扰。自非金闺彦，安知鱼钥早。读书迎熹晨，疑义待辜较。简册例欺人，西伯善养老。
次韵榆生教授听雨
作者：潘伯鹰
朝代：清
体裁：七言律诗

阴阳翕忽岂人谋，一雨深宵暑幻秋。耳底涛翻疑地尽，梦中风横共身浮。冥冥定欲伤农稼，滚滚行看汇浊流。泥泞与君辞不得，馀生马磨许文休。
次韵江翊翁携妻约友游金焦之作·其一
作者：潘伯鹰
朝代：清
体裁：古风

金山侈楼观，传法谁高僧。公来拟解带，转语窅惠能。法筵虽久荒，心印自绳绳。新诗入我目，尻马如同登。
次韵江翊翁携妻约友游金焦之作·其三
作者：潘伯鹰
朝代：清
体裁：古风

我爱焦孝然，徒跣非世外。至今峰霭间，声影若可绘。食苦缘骨坚，冥行得神会。惜哉拒贾穆，曷不师郭太。
次韵江翊翁携妻约友游金焦之作·其二
作者：潘伯鹰
朝代：清
体裁：古风

水味如风幡，恃舌为浊清。饮以广长舌，一线宁当评。欲吸大海水，倒景凌化城。应有点头石，同我持净名。
次韵江翊翁携妻约友游金焦之作·其四
作者：潘伯鹰
朝代：清
体裁：古风

北固望海门，翔鸥远难数。指点老孟光，同游况三五。何处倏催归，荒鸡再啼午。一诵明月篇，鲥鱼安足取。
次韵沈吴兴东川诗友合一首
作者：潘伯鹰
朝代：清
体裁：古风

至清山水音，丝竹不能过。诗人发谣吟，如水鸣其和。长沙涌奔泉，万壑千崖多。沈汪渑与淄，映带霜台柯。乔翁越溪洁，西施出苧萝。海角见曾子，往往珠纷罗。刘叶扬秋涛，墨舞亦傞傞。美哉黄与许，鉴湖月新磨。公子抱芳恨，秋水摇芰荷。徐陈劲风骨，寒溜穿高坡。我才若杯水，浮芥坳堂阿。远朱与近谢，一勺尝之俄。东川诗友合，赖公为咏歌。安能转相告，共和如羊何。
次韵沈尹翁人日诗往复二首·其一
作者：潘伯鹰
朝代：清
体裁：七言律诗

及时麟凤世称奇，笃学通方左右宜。高殿尽多韦诞榜，东山深袖谢安棋。檀栾翠竹森成画，掩映红旗俊入诗。八十天教留健笔，岂徒人日动吟思。
次韵沈尹翁人日诗往复二首·其二
作者：潘伯鹰
朝代：清
体裁：七言律诗

历历坛场我所思，松腴苍鼠发新诗。纵横笔阵心为帅，隐约词锋指落棋。梅蕊巡檐初索笑，蒲觞邀醉镇相宜。伯高更有烟云兴，濡发回翔出怪奇。
次韵沈尹翁人日诗往复二首夏日一种草花赤茎绿叶叶如圆针甚短围茎而生花有红黄浅深各色南北皆有之折其茎插土中无不活者郭君沫若述其名曰死不了且为作诗余名之曰不死仙亦赋二章·其一
作者：潘伯鹰
朝代：清
体裁：七言律诗

如绾华鬟接梵天，眼明琐细复澄鲜。诸方难觅无忧地，俗界元多不死仙。岂是飞沙能改性，惯经烈日得延年。琼枝璧月歌声断，亘古朱门大道边。
次韵游园
作者：潘伯鹰
朝代：清
体裁：五言律诗

二月名园里，飘风便醉人。冰融辞旧岸，蝶舞试轻身。浮世惊千态，吾生渺一尘。相看俱绿鬓，能不惜芳辰。
次韵王君冷斋初冬北京园游
作者：潘伯鹰
朝代：清
体裁：七言律诗

玉露玄霜逝莫留，花寒犹得慰清游。惊麇顾子空衔尾，冻雀呼雌有缩头。读史渐能忘蜀魄，论心欻欲看吴钩。朝来散策浮微笑，不必青门识邵侯。
次韵程窳翁看梅
作者：潘伯鹰
朝代：清
体裁：七言律诗

轻暖犹宜白氎巾，疏枝如映绛帏尘。共来柯下眉棱古，先入吟边萼影春。香暗自缘根最僻，林高时赖鹤相亲。若从笛里思花落，乡讯凄迷负远人。
次韵笃之咏落叶
作者：潘伯鹰
朝代：清
体裁：五言律诗

孤馆秋残夜，敲窗忽一声。未寒知渐迫，不寐意先惊。作势欲斜掠，辞柯更乱鸣。荣枯看万木，松柏不关情。
次韵答沈监察
作者：潘伯鹰
朝代：清
体裁：古风

妙喻托濠梁，庄周能广我。墨采发幽妍，美玉避光瑳。情忘淑且閒，笔精刚并娜。豪端养由弓，百控无逸笴。擅书特馀技，举世誉公颇。向使无洪杨，腐儒亦曾左。物论固如斯，千秋罕一可。因悲王右军，俊意落微么。
次韵答陈器伯枉赠之作·其一
作者：潘伯鹰
朝代：清
体裁：古风

尘土行湮埋，诗句远矜宠。灌园非敢希，瓜畦寒自壅。平生醉梦间，尝厕千官冗。疏狂轻府主，自许九鼎重。政缘爱吾鼎，绝膑惭昔勇。观君媲贲育，山立无所恐。
次韵答陈器伯枉赠之作·其二
作者：潘伯鹰
朝代：清
体裁：古风

猛虎霁其威，百兽犹震恐。德人身陆沉，长以慈为勇。伟哉张长公，宁取世轻重。玩易得所师，韬精乐閒冗。知几喻于微，玄鉴决蔽壅。商鞅嗤叔痤，孔明推向宠。
次韵答陈秘书
作者：潘伯鹰
朝代：清
体裁：古风

船翁句耽奇，韵险常窘我。抉石娲皇天，苦磨发璨瑳。幽情遏更激，古笔健还娜。伏兵遭仓卒，鲁缟抵强笴。吾孱嗟久然，公横乃今颇。迷道走阴陵，田父绐之左。呕心愁通眉，安心师慧可。转语破枯禅，鏖诗作甚么。
次韵答黄苗子
作者：潘伯鹰
朝代：清
体裁：七言律诗

青眼高歌属俊人，敢言水镜净无尘。千金骐骥犹皮骨，三日羹汤历喜嗔。夙见穿杨兼值镞，自怜刺绣不成文。丈夫晚到谁能料，邹律方回黍谷春。
次韵萧公权教授
作者：潘伯鹰
朝代：清
体裁：古风

吾生爱结交，无间新旧雨。酒杯通九流，邮筒驰九土。师友溯恩源，欲述当万语。桐城始传经，顾我如父母。长沙脱我囚，馈学气再鼓。同学数少年，及今几寒暑。曾吴贺与方，并我而为五。伟哉泾阳君，高谊来缟纻。荐我寒溪毛，明堂登豆俎。旧京逮沪渎，腾腾积万楮。大江日东流，惟浙水异股。叔子起永嘉，求我乃甚苦。亦如叶石荪，爱我无狎侮。四海萧与李，俊茂白玉麈。诗登泾阳集，字字皆飞舞。昔意友鹓雏，顾惭如腐鼠。一旦攀两雄，嗜梅何惜齼。愿得成连琴，亲对海山谱。横览复焉穷，相维在肝腑。男儿将四十，正若日当午。文字豁天真，试唱予和汝。高吟往复篇，快意忘失所。兵戈莫能离，云海莫能阻。作诗聊挂一，质直存迹府。
次韵行丈李家洞子宴集听歌
作者：潘伯鹰
朝代：清
体裁：七言律诗

流石相看隔一尘，始知姑射解凝神。荔浆堪敌杯中圣，竹簟难为席上珍。细雾徐通仍绕径，凉阴久坐恐妨人。武陵岂有高歌客，不必舟迷懒问津。
次韵行丈游峨不果
作者：潘伯鹰
朝代：清
体裁：古风

慧能昔闻法，义彻无所住。虚空任往还，云何是来去。峨眉不果登，匪曰路修阻。譬如剡溪船，兴尽可反渡。吾爱王右军，玄言欣所遇。想望汶岭游，寄之笔墨趣。低徊十七帖，语外见渊度。化人意所加，畴能识其处。扪烛而为辞，十常八九误。试参我家襌，言下无死句。
次韵谭仲辉昔尝赠余其伯父组安诗集
作者：潘伯鹰
朝代：清
体裁：古风

结交力学真吾愿，礼经古有士相见。江海春深万里风，百尺高楼初识面。煌煌一代畏翁诗，遗留恰值六丁倦。浩如碧海掣雄鲸，丽若花林集芳霰。孤生寡陋徒能狂，论诗未敢轻时彦。千篇读尽诵翁作，人间乃有黄金贱。锦函真迹世难窥，影写争为人所羡。我昔不惭曾试乞，漆封远寄劳君眷。奉持位置鼎彝间，虹气中宵腾小院。危时风雨来无期，捲地倭氛漫禹县。貔貅百万禦宗邦，弹雨交横剧飞箭。国家外患何代无，血肉金城要新鍊。毁家图史尽成灰，赠书馀痛遭斯变。蚕丛流寓见君诗，萧瑟秋声天地遍。文章自古有传法，琥珀引针磁感电。审言少陵孙继祖，谈迁父子风相扇。更闻灵惠与籍咸，各有高名驰九甸。看君险韵出长篇，何异班超克孱鄯。应如惜抱嗣姜坞，回首畏翁增慕恋。天下纷纷殊未定，政须戮力课其殿。张良失策沧海君，却得谷城授书卷。矧兹汉运初中兴，及取勋名共辉绚。待君妙略下千城，莫吏朱云强乘传。
次韵谭君仲辉四十书怀
作者：潘伯鹰
朝代：清
体裁：古风

海鲲有潜鳞，云鹏有劲翮。骑省垂名言，致效乃在拙。古来智勇人，用世多兀臲。时会能转移，欻复耸勋烈。名高谤亦随，万事倏陈迹。惜兹强仕年，高卧沧江宅。清诗出叉手，忠孝抑何切。行看轩冕姿，陈力仍就列。黄花玉露漙，劲值素秋节。想当微醉时，朱颜见真逸。葆此腾腾心，珍此寸寸隙。风云安有常，期子为夔益。
次韵郑质庵问疾
作者：潘伯鹰
朝代：清
体裁：七言律诗

丈室羸形寂据床，忽开简札迥生光。经年肝沸惭中隐，长日心斋学坐忘。门巷曾谙通德里，钳锤欲度木樨香。新来更下茶山拜，淡墨清诗字数行。
次韵郦衡叔黔州见怀之作
作者：潘伯鹰
朝代：清
体裁：古风

佳人独立非世妍，蛾眉虿发莫或先。人间想望不可见，但闻一笑河清难。谪居似近摩围山，身与画境同荒寒。云霄野鹤来为伴，下视渥洼伏御闲。
次韵陈器伯病中辱怀之作
作者：潘伯鹰
朝代：清
体裁：古风

老至泊无营，渐解味无味。譬如支床龟，吐纳惟虚气。劳劳补衮衣，摺叠在空笥。巍巍尧舜功，零落蠹鱼字。不如任天游，一与泯同异。卓然玉谷翁，诗笔蕴奇致。卧疾三年馀，未值淳于意。看题减药囊，杜句犹可记。毅豹不同养，衽席亦危地。人间甚宽閒，涵虚或有事。清诗屡见优，还辞答嘉赐。
次韵雷基磐君坎拿大寄诗问疾
作者：潘伯鹰
朝代：清
体裁：七言律诗

鉴井跰跹久闭门，书来犹喜不亡存。情多蘅芷争芳洁，质美球图共粹温。跨海蟾辉分惘惘，戾天鸢翼自轩轩。平生无限瑰奇意，欲仗清诗与细论。
次韵顾佛影画白牡丹
作者：潘伯鹰
朝代：清
体裁：七言律诗

笔痕化处似无痕，化出生绡朵朵云。粉本先空禅侣足，吟笺欲起醉翁魂。乍看昭质如甘后，疑有浓香覆鄂君。政自倾城矜一顾，许书花片是馀恩。
欧君元怀手创大夏大学任校长二十七年相遇苏州颇蒙攻错自惭陋劣与君行谊不同感赠以诗
作者：潘伯鹰
朝代：清
体裁：古风

闽峤欧阳子，锐眼凌秋星。卅年主庠舍，四海知声名。以子瑚琏器，况今身老成。平生穿杨技，偶眯宁须惊。磨砻出光采，辅世当益闳。朅来同马队，感子直谅情。嘉言何以报，赠子惭瑶琼。世间功业地，回斡由元精。干将閟宝匣，奇气腾丰城。张雷若能遇，飞耀无留行。以子十年长，而我空伶俜。子为抟风翼，我如带箭翎。逝将绝臧否，期子膺宠荣。微言或共喻，毋谓相径庭。君其自努力，九仞盘峥嵘。
欧阳公生日分得似字
作者：潘伯鹰
朝代：清
体裁：古风

庐陵学昌黎，辨貌初不似。敷愉异排奡，骏气同所驶。乃知师古人，贵在得其理。东坡爱公诗，取并陇西李。其源亦出韩，情深韵尤美。峰飞割蜜房，不复馀花蕊。门庭要自立，投迹豪俊耻。当其义所守，霹雳发唇齿。咄哉高若讷，反以名不死。同心偕相州，顾命定玉几。归田遂雅志，洋洋清颍水。持兹为文宗，安得踰其轨。公生虽盛夏，金气已潜始。酹公际嘉降，忾慕俨戾止。步趋想晔如，丰颊炯眸子。呜呼九百年，公逝呼不起。孰为轼辙逢，孰堪梅谢比。岂无苏与石，践踏剧虮蚁。挥弦有燥湿，举网有纲纪。人间九方皋，行处见骥駬。长跽奉此尊，追为诸君喜。
欲从窗外望龙华塔不见
作者：潘伯鹰
朝代：清
体裁：古风

龙华古寺塔高矗，年深风雨撑欹斜。近闻修缮复壮丽，病不能往空咨嗟。老夫方寸亦有塔，大地涌出青莲花。光明宝铎戛寒韵，十方蒙福无等差。世尊悲愿自深密，智者有述人疑誇。因缘成坏不思议，胡为豪杰胸槎枒。爱而不见莫惆怅，留与子弟穷幽遐。
正月适楚舟中感赋
作者：潘伯鹰
朝代：清
体裁：七言律诗

栖栖西去意何如，江国春寒未定居。少日空屠燕市狗，此行端为武昌鱼。可堪捧檄违将母，能耻弹冠废读书。肠断凭栏楚天阔，云沙鸥我共胥疏。
残冬
作者：潘伯鹰
朝代：清
体裁：七言律诗

谁挽羲和碎玉衡，残冬风吼逼心惊。著书将以通忧患，报国虚劳誓死生。拔地倚天情所积，吞毡餐雪气终横。平生不滴谋身泪，自断刚肠寸寸鸣。
永嘉酒汗
作者：潘伯鹰
朝代：清
体裁：古风

永嘉糟床注酒汗，浮杯若空香不断。那容滴水错醇醪，立地轩天如好汉。殷生取巾益閒远，何郎试饼转明焕。清谈二子孰招魂，倾壶独赏珠璀璨。沧海鳞波比次移，鳞鳞测变非蠡知。蓬山忽震共蜃灭，失箸怖杀卮难持。且驱醉语莫复道，更邀谢客来题诗。
江河
作者：潘伯鹰
朝代：清
体裁：七言律诗

江河万古逝滔滔，何用忧思过自劳。日晚檐阴停倦雀，睡馀药盏替春醪。谲非优孟东方朔，烈愧侯嬴北郭骚。却曲自临青镜笑，指天荟最欲安逃。
江苏嘉定县古银杏歌
作者：潘伯鹰
朝代：清
体裁：古风

外冈水边古银杏，身如伟岸僧比丘。寒枝不分来鸑鷟，密叶肯为栖鸺鹠。风横月晕兀严夜，是何巨影遮中洲。世间谁与竞孤拔，贞柯霜雪春复秋。引绳巧匠坐自失，似此臃肿将焉求。此邦初建自南宋，人事代谢多殷忧。曼珠徇地最凶毒，三屠惨血盈河流。四先生各秉正气，义民感奋亲兜牟。书生投笔抗强暴，势屈力竭心无休。当时此树尽亲證，惜非韩石难语搜。奇冤古恨默犹愈，免令怒触蛟龙愁。吁嗟乎，涧毛欲荐堪嘉羞，此人此树谁其俦。
江行有寄
作者：潘伯鹰
朝代：清
体裁：七言律诗

市楼相惜语犹温，却卷馀温熨别魂。独俯沧江波渺渺，旋归虚室意存存。芳情楚泽怀兰菊，断梦吴天乱晓昏。两岸春山对愁绝，试从黛色觅眉痕。
江阴玄酒
作者：潘伯鹰
朝代：清
体裁：古风

繄余嗜酒有所私，曲生豪爽白袷衣。绍兴雕瓮亦娟秀，蛾眉入道披黄絁。白刚黄柔界南北，如以文字喻两仪。朱朱碧碧馀固夥，举嫌甜媚非权奇。十年倭乱滞庸蜀，泸绵大曲交深卮。泸州疏宕迁史亚，绵竹沉厚班书遗。茅台晚出罕绝诣，赖华竞爽如云机。秦淮旧味那堪忆，斟酌冷暖惟其宜。自从西征更东望，举目先触山河悲。重来世事与意左，观瓶不饮居井湄。江阴玄酒忽照眼，一杯已辨淳非漓。黝然淡永得易象，低为羑里高轩羲。昌黎但解论奇法，世俗造次商龟蓍。惜哉东迁周不振，坐偕清瑟伤音希。兰陵白酒泛黄色，永嘉黄酿呈素姿。岂知天地若橐籥，玄门众妙同所归。赏奇好事子陈子，遥程亲致悬双瓻。贫家自顾乏相报，赠子相好无时衰。
沈君以稚柳所画绿竹扇要余作诗·其一
作者：潘伯鹰
朝代：清
体裁：七言绝句

莫为冰霜感岁残，眼明见此翠琅玕。谢郎袖里凌云笔，肯逐湖州画偃竿。
沈君以稚柳所画绿竹扇要余作诗·其二
作者：潘伯鹰
朝代：清
体裁：七言绝句

酿春风雨箨龙知，卓尔怀中扇一持。要共君家腰并瘦，来看谢竹与潘诗。
沈君君匋五十属题其风雨一庐图
作者：潘伯鹰
朝代：清
体裁：七言律诗

眼明清绝读书楹，日暮牵萝意不轻。六合横驰悲蚁战，五更危坐惜鸡鸣。梦乡广厦劳长咏，人境黄花绽落英。画里蘧君如可接，犹应过阙识车声。
沈尹翁偕其夫人共载覆车有诗次韵慰之
作者：潘伯鹰
朝代：清
体裁：古风

人生比疆埸，驰突来金创。夷险无定在，君子蹈其常。此翁信神勇，操行笃履霜。覆却不入舍，瓦注金博场。坠车如醉人，神全奚周防。宛宛齐眉侣，偕仆眉相当。还如庙见时，舅姑临在旁。群儿笑拍手，狂者疑不狂。宁须辨鹏鴳，控地夫何伤。和诗求转语，助公为坐忘。
沈尹翁失足坠田野汪旭翁踏地伤足各有诗戏次其韵
作者：潘伯鹰
朝代：清
体裁：古风

圣丘伐树闻于宋，西施贱日宁殊众。行藏得失喻形影，片羽不轻山未重。先生兀兀叔山如，谈笑天刑作抟弄。神全无碍醉坠车，鉴井跰跹听蛙鬨。汪翁高枕已经岁，吉凶何意生乎动。相哀此世夔怜蚿，脱手新诗看充栋。
沈尹默为人作书求无不予余游泸州颇师其意而不免劳倦戏述
作者：潘伯鹰
朝代：清
体裁：古风

沈公善书不自惜，长笺短楮随人役。掀翻墨海日几回，那顾剡溪藤夜泣。风霆威势不可当，助之矧有杨生笔。泸州纸价过渝州，百金难买五六尺。我初利此用藏拙，不拒之拒谓可必。持来不问属谁某，落纸沉酣如箭疾。卯挥达午无留行，案上俄看暮还积。冉氏输将孰讼冤，几管霜豪两丸墨。痕污衫袖湔浣劳，远忆吴兴恍自失。闭门政使无人求，技痒须防吐向壁。可怜小技亦何成，婢学夫人安可及。
沈汪二公皆有诗来
作者：潘伯鹰
朝代：清
体裁：古风

秋明理致深弥妍，寄庵锋颖谁敢先。困于腹背战无策，介乎齐楚事亦难。精骛八极思蓬山，琼楼负手哦高寒。尘世苦无丹换骨，手挥目送输公闲。
沈监察以蜀语下江人入诗因同作
作者：潘伯鹰
朝代：清
体裁：七言绝句

流离四载峡中春，浓雾低迷乱曲尘。莫复尊前谈故里，与君同是下江人。
沈监察生日
作者：潘伯鹰
朝代：清
体裁：七言律诗

蔡公弘愿海能涵，北学当时实并骖。用世人才有今日，从亡乡思落江南。长吟未觉天将坠，退笔犹驱墨共酣。此日一尊迟念远，归歌缓缓及回甘。
沈监察诗有尘中无我闲之句次韵诘之
作者：潘伯鹰
朝代：清
体裁：古风

老来书迹雄且妍，欲与物象相后先。更将微意通句法，幻为常语摹其难。眼中退笔真如山，墨池浩渺玄云寒。黄尘绝矣膻行在，麻笺十万安得闲。
沈阳梦伯建用韦左司淮上寄广陵亲故诗韵
作者：潘伯鹰
朝代：清
体裁：古风

秋星隐层云，含光如有待。共君歌啸地，举足渺云海。愔愔旅馆寒，胶胶人代改。枫林自古今，识路无不在。
沈阳送行严丈南游
作者：潘伯鹰
朝代：清
体裁：七言律诗

寒窗数柝入残更，悽恻难为问字情。救我至文天可泣，构人冤狱梦犹惊。云霄悲看鹤孤往，风雨何时鸡一鸣。海立山飞岂前定，临歧强忍泪纵横。
泖屋八首·其一
作者：潘伯鹰
朝代：清
体裁：五言律诗

泖屋居来久，炎蒸第四回。随风听蚓笛，噀雾解蚊雷。酒乏门生载，诗嫌稚女催。何缘令公喜，睡足戏松煤。
泖屋八首·其七
作者：潘伯鹰
朝代：清
体裁：五言律诗

海澨容投足，惊涛饱吐吞。盈亏由月魄，涨落验沙痕。钩党非牛李，王言涣马恩。惟馀东郭履，欲趿向何门。
泖屋八首·其三
作者：潘伯鹰
朝代：清
体裁：五言律诗

故衫丝渐脱，慰我以新凉。夙短叔孙智，惭非主父强。袖边圭墨染，襟上酒痕妨。待有添衣力，宜裁解放装。
泖屋八首·其二
作者：潘伯鹰
朝代：清
体裁：五言律诗

敢谓盘餐俭，时供白小鱼。南烹爱乌鲗，暑节屏花猪。几处人炊骨，宵来羊蹴蔬。庾郎诚可念，未若室无储。
泖屋八首·其五
作者：潘伯鹰
朝代：清
体裁：五言律诗

唐叟斋中石，曹侯架上书。龙跳亲钓碣，鱼饮称幽居。还往皆私我，谈谐岂愿馀。比邻师友好，不乐待何如。
泖屋八首·其八
作者：潘伯鹰
朝代：清
体裁：五言律诗

志士乘时起，耆贤见币招。江山屯垒固，风雨夏秋饶。阿阁元巢凤，高天不碍雕。林深焚未尽，随分托鹪鹩。
泖屋八首·其六
作者：潘伯鹰
朝代：清
体裁：五言律诗

白傅诗随手，低吟傍枕山。移官犹五马，劝酒况双鬟。老寿曾何慕，高名亦等閒。念君生盛世，顿觉杳难攀。
泖屋八首·其四
作者：潘伯鹰
朝代：清
体裁：五言律诗

雨漏疏兼密，如绳复似麻。老夫求笔诀，娇女泛星槎。漂没知何限，淋漓会有涯。谁能凭丈室，画境幻汀沙。
波外翁悼亡有君去骨成尘我住头如雪之句其夫人泸州高氏也周璧光座间语及小诗奉怀·其二
作者：潘伯鹰
朝代：清
体裁：七言绝句

晚将曲糵缓哀伤，史笔玄文化乐章。默忆成尘如雪语，知垂清泪向泸阳。
波外翁悼亡有君去骨成尘我住头如雪之句其夫人泸州高氏也周璧光座间语及小诗奉怀断枝白菊二花惜其不能插瓶乃置笔洗内·其一
作者：潘伯鹰
朝代：清
体裁：七言绝句

不逢处士嗟沦落，晚共先生饮墨池。莫谓殚残玄尚白，霜风青眼不磷淄。
泥
作者：潘伯鹰
朝代：清
体裁：七言绝句

君为清水我为泥，水去泥乾未足悲。直待此泥坚作石，将身填海阅山移。
泰华图为于髯翁七十题
作者：潘伯鹰
朝代：清
体裁：古风

放翁老慷慨，胸次收华山。髯乎将毋同，见之图画间。妙年投袂起，实以生民艰。堂堂七十载，触目增痌瘝。庙堂负雅志，墨海回雄澜。平生畏垒民，尸祝忽相干。楚弓亦敝屣，一击翔神鸾。风云未有极，事势来无端。英豪岂不多，终焉验岁寒。仙掌晴可语，霜雪青孱颜。持此发一笑，为寿非等閒。
洗衲石欹平如砥上流清泉其旁更有一石刻明万历李涛擘窠书洗衲二字
作者：潘伯鹰
朝代：清
体裁：七言绝句

更无尘垢藏胸次，惟洗云山破衲衣。毕竟此衣亦无垢，道人游戏是禅机。
浅水湾
作者：潘伯鹰
朝代：清
体裁：七言律诗

山腰夏屋翠周遮，接翠如环布软沙。乐动青鸾回影捷，光摇赤鲤撇波斜。缘坡棕箐鸣风叶，结队儿童踏浪花。坐对欢娱成寂默，孰令迁客解思家。
浴道旁溪
作者：潘伯鹰
朝代：清
体裁：古风

执热汗如雨，辍耕暂归休。路旁见清泚，解衣濯长流。伸胫下方砥，浩然意莫收。水光映白云，泻我胸中秋。倏忽数十群，无声来游鯈。前后自成队，环我相沉浮。时穿左肩去，戏向右股投。波底白云动，掉尾滑不留。语鯈且勿惊，吾非思海鸥。馀生追沮溺，濠上惭施周。庶几夫子与，铿尔散百忧。
清夜虹桥医院
作者：潘伯鹰
朝代：清
体裁：七言律诗

久成沟断谢青黄，袒臂犹来问药浆。灵液未全消宿业，禁方孰与叩医王。一园轻雾笼花气，万古何人越梦乡。此是浮生真实境，纵婴沉痼莫相忘。
清时
作者：潘伯鹰
朝代：清
体裁：七言绝句

强说清时事草玄，仍抛铅椠觅酣眠。幽居不信人踪绝，赖有豪胥税屋钱。
清明日作
作者：潘伯鹰
朝代：清
体裁：古风

先妣有遗像，长在素壁悬。凛此祭扫节，庶羞荐几筵。生既缺奉养，殁难谒墓阡。来歆期此际，率儿拜像前。小儿望筵撤，翘足窥豆笾。念汝生已迟，不及大母怜。分汝几上肉，解汝小口馋。须臾腹遂果，自歌踯且旋。呜呼母生我，报母如是焉。奚为背儿泣，安有泪及泉。
清河君顷发益白复苦臂痛慨然有赠
作者：潘伯鹰
朝代：清
体裁：七言律诗

怜子操家心力倦，柔嘉窈窕尚言容。鬟云隔岁增头雪，肌玉凉秋病臂风。叆叇光移频赖换，裲裆绣拆更须缝。相看惟有神明健，郗女王妻百世同。
渊明
作者：潘伯鹰
朝代：清
体裁：古风

渊明隐宋初，身世何寂寞。猛志寄歌诗，不敌绮靡作。羸形力耕惫，远抱重觞托。长饥辞人间，闵默事如昨。至今诵遗文，烈士泪犹落。至精存宇宙，太朴耐攻凿。味漱三危清，义并六经各。蕴藉见轩昂，贞固善戏谑。烟霄试回顾，仙翮谢矰缴。巍然昆崙颠，玄圃耸芝阁。
渝城客座忽来老妓名曰鸦儿余不忆曾相识否有触旧事慨焉赋诗
作者：潘伯鹰
朝代：清
体裁：五言律诗

深巷行人少，幽房昵客知。窥帘凭燕子，铺簟许鸦儿。稚觉金钗贱，愁难玉骨支。十年闲梦在，成就鬓丝丝。
渝州雨夜感旧书情寄怀阮毅成方岩毅成方绾浙民政
作者：潘伯鹰
朝代：清
体裁：古风

昔在金陵游侠窟，狂歌醉墨森蓬勃。斜行小草写清愁，振腕如风银纸滑。书成往往弃尘埃，任与残脂随断发。就中一二付装池，悬映晶帘陪宝瑟。是时吾友陈芷町，精语评量更无匹。偶然诵子听雨词，直入吾胸觉轩豁。妖氛横地捲东溟，倾国虾夷乘浪跋。海疆苦战恣孤撑，文武衣冠迁仓卒。流离江汉强为欢，列坐宾筵常兀兀。往时听雨一词人，照眼风生如俊鹘。自言见我粉笺书，虿尾留题贻蕙质。我方播越出三湘，君亦纡回离两浙。酒酣抵几语京华，家国殷忧肝肺热。武昌城外一握手，更作千山万山别。及今龙战入三年，朋旧贤愚颇能说。几人避难死道涂，几人结缨留碧血。悲愤时看霁云指，慷慨还闻杲卿舌。几人兰蕙化为茅，为鬼为伥为鼠窃。可怜偷息亦何营，空使亲交痛至骨。闻君客岁握新符，犯险遗艰复归越。要须贼后抚吾民，寸土相持与齮龁。书生文酒收拾馀，奋起行间乃尤杰。靖安闾里课农工，鼓我新机速其竭。国家自非一手建，并力危时意最切。渝州秋雨方岩云，忆君词语惘如失。雨声催我起诗声，落纸淋漓仍纵笔。此诗不比粉笺诗，我心炯炯因君发。
温日观蒲桃·其一
作者：潘伯鹰
朝代：清
体裁：七言绝句

破藤琐叶几曾经，墨湿犹疑醉未醒。颔下珠抛龙睡去，遗黎无处哭冬青。
温日观蒲桃·其二
作者：潘伯鹰
朝代：清
体裁：七言绝句

水镜清莹戏谑馀，眼中鲜赵各扶疏。散僧引蔓无畦畛，却惹人间辨草书。
温筱泉年七十三行丈议会同席也民国十三年相别今乃重晤其家自清初酿酒为泸州第一遣其公子曲先以四瓻赠行丈余于席间数与之接爱之作诗
作者：潘伯鹰
朝代：清
体裁：古风

儒林丈人尊章先，携我远游泸水边。温家酒窖三百年，泸州大曲天下传。绛封小瓮绳绕缠，老翁遣子送丈前。丈人酌我辨圣贤，清空声滴珍珠圆，妙香如禅鼻孔穿。翁与丈人感物迁，云台旧议犹风烟。廿秋契阔万里悬，一尊宁意重周旋。世间何者非桑田，且复置此谋醉眠。翁家藏酝称酒泉，与翁比味难随肩。兼交令子相接连，拱揖坡老邀斜川，举杯谢丈饮得仙。云安曲米今几钱，戎州重碧徒垂涎。如泥合在江阳筵，泊门安用东吴船。丈人毋赋归来篇，还觞叩翁然不然。
游仙诗·其一
作者：潘伯鹰
朝代：清
体裁：七言绝句

东海蓬壶路左回，沧波无极白皑皑。顽仙不识冤禽骨，却信流言认蜃灰。
游仙诗·其七
作者：潘伯鹰
朝代：清
体裁：七言绝句

青琐瑶台一径斜，云屏珠箔步相遮。仙姬犹恐忘丹诀，香雾银床礼药叉。
游仙诗·其三
作者：潘伯鹰
朝代：清
体裁：七言绝句

五云高殿列仙盈，王母霞冠吐正声。自抚飞琼亲教与，不逢暖玉莫吹笙。
游仙诗·其九
作者：潘伯鹰
朝代：清
体裁：七言绝句

凄凉阿母语双成，实后桃株望再荣。坐视阎浮挥不断，初时何苦学长生。
游仙诗·其二
作者：潘伯鹰
朝代：清
体裁：七言绝句

蟾魄艰辛瘦不圆，银河黯淡水生烟。可怜灵鹊翩来集，凝听天孙论聘钱。
游仙诗·其五
作者：潘伯鹰
朝代：清
体裁：七言绝句

月窟西头细浪生，桂宫寒浞巧新营。自缘后羿良弓绝，肯怨姮娥好远行。
游仙诗·其八
作者：潘伯鹰
朝代：清
体裁：七言绝句

狭路仙坛值蔡经，鞭痕千岁尚馀青。麻姑鸟爪杷东海，惯见尘扬莫道腥。
游仙诗·其六
作者：潘伯鹰
朝代：清
体裁：七言绝句

太真语笑故迟迟，棋局唐宫忆好嬉。不谓上清仙阙里，鹤耽也学雪猧儿。
游仙诗·其十
作者：潘伯鹰
朝代：清
体裁：七言绝句

浪走还同七圣迷，惊闻黄竹日趖西。仙家看作封中蚁，瘏尽人间八骏蹄。
游仙诗·其四
作者：潘伯鹰
朝代：清
体裁：七言绝句

尸解何妨入玉棺，诸天一霎惨无欢。云窗星阁通宵寂，缟袂玄裳特地寒。
满愿
作者：潘伯鹰
朝代：清
体裁：七言律诗

酒薄无嫌颊未酡，犹能取意舞傞傞。祠官位重容长窃，幸舍鱼肥不再歌。颇以诗书资嗢噱，本无志业悔英多。浮生难得升平世，随富随贫满愿过。
漫兴
作者：潘伯鹰
朝代：清
体裁：五言律诗

绳床忘醒寐，化境得浮休。霁宇群峰出，虚堂一水周。月清堪浣梦，花馥欲熏愁。真妄如环转，冥心以病游。
潮州詹祝南惠和拙诗有绿发黄埃互激磨之句赋谢
作者：潘伯鹰
朝代：清
体裁：七言律诗

吹竽操瑟倦开颜，幕府文书茁野菅。辛苦黄埃磨绿发，寂寥素抱语苍山。忽惊琼玖驰春至，顿觉江湖拓梦还。回首潮阳思吏部，云龙犹愿及追攀。
潸然
作者：潘伯鹰
朝代：清
体裁：七言绝句

潸然泪下非真悟，泊尔情忘待更参。火里青莲花艳发，担柴负水亦驴堪。
火炉前坐
作者：潘伯鹰
朝代：清
体裁：五言绝句

孤灯照不寐，风雨满西林。多少关心事，书灰到夜深。
灯下学书漫兴
作者：潘伯鹰
朝代：清
体裁：七言律诗

垆虚篆冷断微焚，犹爱摊碑究阙文。皮裤昔尝思马援，练裙宛欲得羊欣。平生志事矛攻盾，老去情怀水化云。谁信夜灯辉白发，惯将矻矻谢纷纷。
焚砚
作者：潘伯鹰
朝代：清
体裁：五言律诗

平居书有癖，病腕罢临池。竟负三钱笔，长馀万谷皮。妄心见妍丑，俗学画冰脂。焚砚还伤执，空堂晚若为。
燔故人旧札有述
作者：潘伯鹰
朝代：清
体裁：古风

之子不惮烦，众中独我厚。十载书千行，绸缪别离后。珍之在箧衍，时取纳衣袖。银钩已留人，妙语贯珠又。晦冥风雨夕，赖此销刻漏。嗟嗟冰雪文，一炬媵薪槱。譬如咸阳灾，熟视不得救。伤弓见号乌，走圹有惊兽。常时家人言，恐惧烦推究。孟公逸少书，藏弆千金购。何如六丁藏，追飞出宇宙。神鬼所莫窥，庶养无穷寿。久要不可忘，钟亡复奚叩。
独酌
作者：潘伯鹰
朝代：清
体裁：古风

渊明诗语憨而妍，解道任真无所先。谁谓官家设酒禁，正坐不饮夫何难。勇超北海挟泰山，未若曲生驱我寒。我寒不受绨袍赠，潜身七国容投闲。
独醒
作者：潘伯鹰
朝代：清
体裁：五言律诗

病久交游绝，秋床一枕横。短衣聊楚制，穿履似庄生。鼎鼎岁云暮，悁悁不可名。独醒常丙夜，坚意禦霜更。
狱中不眠已成恒态守者时致谯让忽以一语慰余
作者：潘伯鹰
朝代：清
体裁：七言律诗

依墙瘦影对伶俜，夜夜无眠独不宁。冤意弥天腾沸水，囚窗径尺数寒星。韩非空见留孤愤，秦相终须具五刑。富贵如斯况穷素，狱官多谢眼还青。
狱中清明降雪
作者：潘伯鹰
朝代：清
体裁：七言绝句

循墙负手独吞声，寒食前宵己自惊。匝地昏霾霏乱雪，是何佳节号清明。
玄武湖共友泛舟归饭而别
作者：潘伯鹰
朝代：清
体裁：七言律诗

钟山隔水半苍苍，紫雾如纱漏水光。黝俯女墙能顾影，绿环稚柳欲成行。片云舒捲延清暇，单舸夷犹语夕阳。莫讶归城羊胛熟，及君共饱未沧桑。
王君益知以宝瑞臣所书元遗山杏花诗见贻次其韵报谢
作者：潘伯鹰
朝代：清
体裁：七言律诗

残杏根枯不再肥，墨池杏雨湿犹飞。天兴宣统倥偬逝，鲁郡眉山宛转归。诗句久哦心暂远，笔踪谛视意无违。一痕獭髓劳相赠，聊为人间泯昨非。
王君辛笛屡投诗奉答
作者：潘伯鹰
朝代：清
体裁：七言律诗

辛笛抽豪诚健者，发如连弩迭来干。长吟句律声何壮，始觉江山气不残。醉忆杨妃花露润，老知欧冶剑芒寒。诗家奇境无穷绝，劲敌横遭可是难。
王通
作者：潘伯鹰
朝代：清
体裁：七言律诗

江南地暖少寒风，晶牖层楼壮绮栊。属疾已判玄发改，题诗无待碧纱笼。迟回粗解蟠龙喻，闭置新收汗马功。长笑东皋贪醉趣，更何俗学似王通。
王馀斋出师门赠答诗属题
作者：潘伯鹰
朝代：清
体裁：七言律诗

夜半长风吹散云，披衣起舞缅高文。一声凤铎欲穿耳，百琲明珠轻赠君。月下韩公歌始放，灯前杜老酒微醺。旁人莫漫惊青眼，斫地王郎本绝群。
琬琰
作者：潘伯鹰
朝代：清
体裁：五言律诗

虚传东海钓，九犗抑何轻。日月供炉炭，江山待割烹。唐虞同垢铸，琬琰会烟生。不自槐安返，谁知梦里行。
琴德
作者：潘伯鹰
朝代：清
体裁：五言律诗

不须赋琴德，正为重桐材。一溉言何邃，嵇康竟折摧。声离哀乐外，交至吕山回。激烈五君咏，龙鸾可惜哉。
瓶中残花赠主人
作者：潘伯鹰
朝代：清
体裁：五言绝句

采摘忆芳时，恩深手自持。愿君终昔惠，分眄向残枝。
瓶解
作者：潘伯鹰
朝代：清
体裁：五言绝句

形模随治埴，张口纳荣枯。借问主人发，青青百岁无。
生朝荆人置酒
作者：潘伯鹰
朝代：清
体裁：七言律诗

美意妻儿觞此日，瞿然始欲感吾年。深杯能涤妄庸想，结习未空文字禅。万户侯宁须李广，五湖长亦鄙桓玄。何当忍默收精锐，为尔沉吟木雁篇。
田娥诗·其一
作者：潘伯鹰
朝代：清
体裁：五言律诗

离合光难定，回旋影自疑。一泓秋水净，独立玉峰危。薄笑皆无敌，粗妆未要奇。问伊知恨否，验取两弯眉。
田娥诗·其二
作者：潘伯鹰
朝代：清
体裁：五言律诗

红豆生南国，琼枝散四愁。所嗟吾渐老，空咏付悠悠。金谷纷桃李，银河待女牛。可怜堪入画，珍重好春秋。
田间见早稻多已穫晚稻得雨青茁喜赋
作者：潘伯鹰
朝代：清
体裁：古风

军兴周六年，雨旸获天赐。哀哀墟里民，犹有饥寒泪。力输无怨嗟，人心果思治。今夏雨及时，农夫得勤事。吾儿昨食新，吾来见嘉穟。沛然降甘霖，畎亩广已被。沟塍鸣溅溅，晚秧森益媚。黄云割宜速，秋成行且二。愿言及我私，仓箱收滞穗。士饱而马腾，亦庶寡妇利。
甲午十一月十七夜寒甚
作者：潘伯鹰
朝代：清
体裁：七言律诗

岁残墐户北风嗔，犹得劳歌是幸民。左计惟书驴券字，严宵兼乏马通薪。平生志节同流俗，举世饥寒待拊揗。梦入惊涛心炯炯，布衾如铁海之滨。
甲戌上巳南京后湖禊集道远未与分韵得隆字
作者：潘伯鹰
朝代：清
体裁：古风

村居验四运，最先知谷风。大哉造化力，潜赴周鸿濛。抚事如多暇，不谓春将终。良辰盛游禊，道修弗克从。吟望钟山云，郁勃盘高空。缅思永和岁，觞咏来群公。卓尔王右军，一序尤瑰雄。胡为痛生死，汲汲顾其躬。岂伊隽逸人，而无旷朗胸。将毋未伸意，托若冥冥鸿。风流典午朝，谟议极高崇。俯仰遂陈迹，千载方无穷。八王与五胡，慎始安能逢。大乱失猿鹤，何有于沙虫。竟使后览者，兴怀涕横纵。区区传点画，流俗惊蛇龙。寄言悲慨外，道在无污隆。
甲戌南京春夜雨中
作者：潘伯鹰
朝代：清
体裁：七言律诗

前年相见好容光，脂印才留便隔乡。微笑重逢非梦寐，短笺一诀各彷徨。悬思后日谁怜汝，判与深宵独断肠。寒雨欺侬无泪滴，高檐恣意作淋浪。
甲辰九月廿四日巳刻感梦有纪
作者：潘伯鹰
朝代：清
体裁：七言律诗

逝魄何知似逝川，尘销音断十三年。神如香草随霜槁，梦逐秋衾及晓圆。无语祗疑相见怯，长颦宛为再离添。残生已倦花开落，岂待冥鸿始惘然。
甲辰岁除医馆丙夜
作者：潘伯鹰
朝代：清
体裁：七言律诗

虚馆人声寂夜廊，淡然花影近绳床。梦回间有飙轮响，意定犹思罗拔香。尽卷曩今存迹府，一空鱼我托濠梁。明朝揽镜还堪笑，素发新添六二霜。
男炜授室
作者：潘伯鹰
朝代：清
体裁：七言律诗

高楼宝炬酒同倾，佳妇随儿拜且行。翁媪展眉围娣姒，尊彝陈席映光晶。忆呵懒惰陶元亮，远愧遨游向子平。老爱阿奴能碌碌，不须愚鲁换公卿。
病中天未明醒不复寐仰卧背诵童年所读典籍遗忘不多喜而有作
作者：潘伯鹰
朝代：清
体裁：七言律诗

抚枕清晨乱鬓丝，圣文闇诵似儿时。义深岂遽珠能贯，力久端如镜不疲。化鹤城乡非夙昔，犹龙身世自迷离。昭昭史迹陈编里，无奈英豪苦致疑。
病中奉赠张镜人医师十韵
作者：潘伯鹰
朝代：清
体裁：古风

推排成老丑，郁勃慕贤俊。诗书过损神，药饵勉扶病。抚枕思郊圻，春物遍遐夐。尻马倏周天，摄心归咫近。仁抱施禁方，衔戢惭多幸。纵遗白玉环，报德知难尽。湿雨感子桑，玄襟逢乐令。千金豫为诺，携手无所吝。期君江海游，遂我鱼鸟性。荡濯吞天胸，万里见明净。
病中承曾嫂陈夫人来告吴嫂臧夫人所言稚鹤身后之事
作者：潘伯鹰
朝代：清
体裁：七言律诗

鹤化魂归情有恋，鹰扬念息梦无惊。熊罴悠谬羞名尚，城郭苍茫忆姓丁。劳为遗嫠遥致语，却缘衰疾强吞声。幽燕宿草明年绿，制泪经天待注倾。
病中读工部出峡诗思先师吴先生口授此诗宛然在目感书二十八韵
作者：潘伯鹰
朝代：清
体裁：五言排律

子美志难遂，仍留出峡诗。雄篇传历祀，悬解忆吾师。證佐群书备，疏通大义垂。日光辉杖履，花蕊静皋比。音吐何清畅，仪型耸崛崎。摄齐容列席，总角爱修辞。每领温恭训，无嫌鲁钝姿。通微神穆穆，问难意迟迟。颇谓何年少，能钻杜拾遗。混茫元可接，飞动岂难为。稷契宁希尚，唐虞有是非。凝神运慈勇，度世越安危。意量初无广，名声定不疑。白头残梦破，青史妄心疲。天宝同麻屦，夔巫共水湄。艰难神器复，俄顷泰山颓。道大劳长望，言高似自欺。愔愔虚馆暮，袅袅药烟迷。怀古胸如压，捐书手更披。魂飞章句乱，气促枕衾欹。短笑凫胫续，痕怜獭髓医。怠荒惭朽木，寤寐见蒙倛。冷露凄书閤，残阳转绛帷。负墙犹昨日，操彗更何期。反袂伤麟获，狂歌喻凤衰。陆沉从郁勃，海运失追维。尘界疮痍满，斯文薪火微。经天东注泪，兼为哭恩慈。
病乡
作者：潘伯鹰
朝代：清
体裁：七言律诗

不入仙乡入病乡，春光负却负秋光。神劳过怨衾裯窄，梦短翻疑刻漏长。游岳愿虚心尚壮，知津学浅鬓先苍。明年淑景还人倍，墐户迎冬且善藏。
病坊坐雨·其一
作者：潘伯鹰
朝代：清
体裁：六言诗

帘外横风密雨，床前馀药零香。端可心欣失马，未须意计亡羊。
病坊坐雨·其三
作者：潘伯鹰
朝代：清
体裁：六言诗

善败曾闻吕览，削愁不须孟劳。驼坐打檐凉雨，斋心捲海惊涛。
病坊坐雨·其二
作者：潘伯鹰
朝代：清
体裁：六言诗

大患有身挂碍，深参无相圆明。磊磊丈夫行径，飞仙何羡容成。
病榻旁置盆栽兔子花日本呼为仙客来者也亡友贺孔才曩以种子相赠忆其殁且十载矣
作者：潘伯鹰
朝代：清
体裁：七言律诗

花翻长耳如蟾兔，海国嘉名仙客来。良友昔尝贻细种，冤魂今尚郁苍苔。紫英历落娇含笑，玉蝀清泠隐触哀。披发大荒何日下，病坊孤对默徘徊。
病榻遣兴
作者：潘伯鹰
朝代：清
体裁：七言律诗

白酒黄花倏杪秋，绳床药裹岁星周。不须抚髀伤驰马，久已垂胡乐应牛。对语成皋羹味恶，登临广武叹声留。绝怜卧榻垣防者，难禁英雄出一头。
病院赠吴湖帆兼呈誉师
作者：潘伯鹰
朝代：清
体裁：古风

跰跹鉴井叹造物，醉者坠车全其天。应有心声通肸蚃，意计何必怜夔蚿。吴叟挥写胆如斗，潘子噀墨肝为笺。如何一旦竟交病，坐令壮士伤回旋。番禺一老相湔祓，远寄乐章皎冰雪。低徊离绪忆友生，慷慨深怀及家国。吾师肝胆蕴光烈，越世歌声出金石。雄辞欲并赵闲闲，待学遗山传宝刻。
瘦去
作者：潘伯鹰
朝代：清
体裁：七言律诗

香桃瘦去已难支，禁得群芳尽化泥。深惜无嫌春晼晚，暂逢却值雨低迷。滩多波诡潜鳞淰，天远林疏弱羽羁。樱笋登盘知夏近，后时花事尚荼蘼。
癸未三月三日禊集分得出字
作者：潘伯鹰
朝代：清
体裁：古风

雨脚铿鸣檐，花枝拂墙出。回风与低昂，众绿摇若一。暮春集禊辰，群贤来秩秩。俯仰千载心，晤言欣一室。天纲久旒缀，战甲有虮虱。为欢固亦颇，念难岂云毕。悠悠阅人代，不得用一律。或希不朽三，或乐不堪七。光阴蚁旋磨，忧患胶投漆。天下既殚残，骏足谢奔轶。伏身望清夷，国仇尚腾溢。中兴将相间，已见子仪泌。不妨老耽吟，胜日偷纵笔。
癸酉甲戌间张君耀翔曹君礼吾共仆结邻上海之真如镇战后相见与礼吾饮于翔老之金谷村寓斋感旧有作·其一
作者：潘伯鹰
朝代：清
体裁：七言律诗

异时儿女各彬彬，检点同看白发新。望外十年金谷酒，灯前九死褐衣人。抟沙夙共潮来往，换世仍劳臂屈伸。便合与君支近局，通家相过莫辞频。
癸酉甲戌间张君耀翔曹君礼吾共仆结邻上海之真如镇战后相见与礼吾饮于翔老之金谷村寓斋感旧有作·其二
作者：潘伯鹰
朝代：清
体裁：七言律诗

故人厚禄断音书，老妪开门尚识余。盛世劣能忘感慨，剧谈喜复发轩渠。蛤蜊以次情差淡，木雁之间计或疏。举白先浮子曹子，此宵风味似真如。
癸酉禊集画舫斋分韵得作字
作者：潘伯鹰
朝代：清
体裁：古风

少年与春争，骑树折红萼。忧患争吾年，直与春相约。惊心怯春至，春至不可却。如何三月春，卤莽复如昨。危城存禊集，深意良可托。扶持要有人，世乱迹宁削。长陂舒榉柳，浅水泛蒲蒻。日色丽飞云，行炙坐小阁。须眉皓有神，高论发清酌。人生本舒徐，苦自求束缚。衔觞若不及，大类饮狂药。终焉脏腑伤，一溃丧其橐。感兹怀无穷，远旨宜深索。年年燕雀嬉，不谓遂焚幕。长悲玉貌人，将化令威鹤。坂峻见骅骝，风寒出雕鹗。一旅岂难兴，终资王霸略。雄剑待鸡鸣，夜夜自腾跃。中原豪杰士，贯日气喷薄。合沓竟长驱，倭氛欻清廓。呜呼耿耿心，勿谓终落寞。升平傥可期，雅颂犹能作。
登六和塔赠公谠
作者：潘伯鹰
朝代：清
体裁：七言律诗

鼠姑满院转松篁，忘却高标踞翠冈。拾级来寻云外磴，敛衽同礼法中王。钱江水自回东越，宋帝碑犹镇下方。勇猛修持悲愿大，知君无暇语兴亡。
白纻词
作者：潘伯鹰
朝代：清
体裁：古风

华灯百支耀画堂，鸾飞蝶舞分十行。白纻歌声咽复扬，穿花踏节谐铜簧，舒回玉臂飘衣香。窗外凄凄滴残雨，舞罢斜凭默无语，暗羡同侪年十五。露重月昏夜如许，薄袂忍寒独归去。
百花洲饭店楼顶寂坐欲眠忆李子建诗句所谓囊括云云也
作者：潘伯鹰
朝代：清
体裁：七言律诗

夜气如潮浸莽苍，众星低碍茗杯旁。围楼灯乱疑沉耀，拂鬓风微渐觉凉。寂坐竟忘吾丧我，澹思安问海生桑。李侯佳句探人意，囊括诗怀入睡乡。
盆中艺兰意其不花矣忽放一箭
作者：潘伯鹰
朝代：清
体裁：五言律诗

十字街头买，三间屋里栽。根株怜土瘠，盆盎待春来。寒勒开犹挺，香多閟任猜。何须为屈赋，但伴晚枝梅。
盆兰两箭未放其颖已焦竟尔盛开
作者：潘伯鹰
朝代：清
体裁：七言律诗

微知物物任无涯，不向天公辨等差。痼疾难治兼废药，幻身所寄便为家。笔锋采焕新书字，兰瓣香开欲瘁花。却笑山妻勤致语，儿童已候邵雍车。
真如先生一日慨然告伯鹰曰履川改我诗而君评之皆契我心恨无以报愿劝二子学佛法所以报也感志其言赋谢
作者：潘伯鹰
朝代：清
体裁：七言律诗

将军好学老无伦，度我思来转法轮。成佛劣知须慧业，论诗直为豁天真。提撕恩大期离垢，赏析情深愿卜邻。会及金刚同證果，区区文字等微尘。
瞿兑之七十赠以曹素功一品墨媵之以诗
作者：潘伯鹰
朝代：清
体裁：七言律诗

银光苍鼠点青螺，堪为先生试擘窠。甫入从心豪愈健，久知在手盾相磨。会昌雄藻才无忝，翰苑良方意若何。等是升平讴咏事，更须戏草紫芝歌。
短歌行
作者：潘伯鹰
朝代：清
体裁：古风

君不见高高桐，训狐逐凤巢其中。一昔桐焦训狐死，电跃雨啸追盲风。生灵四海皆困穷，地天遏绝神难通。虞渊探手谁为雄，提携杲杲还清空。
石晋写本佛报恩经卷子·其一
作者：潘伯鹰
朝代：清
体裁：五言绝句

悲愿穷无始，潮音动万灵。四恩何以报，惭诵报恩经。
石晋写本佛报恩经卷子·其二
作者：潘伯鹰
朝代：清
体裁：五言绝句

闰位十一载，燕云十六州。销亡馀此卷，信仗佛恩留。
破晓揽镜
作者：潘伯鹰
朝代：清
体裁：五言绝句

栖泊便为家，无眠答岁华。何须散关雪，鬓雪已先加。
社友蒋君山青过沪见访比返渝州又寄长句答一首
作者：潘伯鹰
朝代：清
体裁：七言律诗

怨女疲氓各有思，九州如沸要昌诗。古今博览行知本，宠辱兼忘始造奇。淞浦一过劳梦想，巴山万里耿风期。多君远赠停云句，欲赋同昏傥未宜。
祝融峰
作者：潘伯鹰
朝代：清
体裁：七言律诗

茫茫到此更何之，绝顶先登却自危。云海荡胸仍块垒，兵尘满眼各离披。敲冰破冻玄都震，射日弯弓赤帝悲。刬尽祝融峰作地，为君重扫碧琉璃。
神物
作者：潘伯鹰
朝代：清
体裁：七言绝句

寂寥神物久潜踪，好似犹当感叶公。省识点睛便飞去，为君并力画盲龙。
禅岩寺题壁·其一
作者：潘伯鹰
朝代：清
体裁：七言绝句

高堂妙象夐清严，花雨霏微隐过帆。我自诸岩平等视，不须特地号禅岩。
禅岩寺题壁·其二
作者：潘伯鹰
朝代：清
体裁：七言绝句

丛篁嘉树深深处，遥见清江渺半环。愿与瞿昙分诽谤，百州烽火许偷閒。
离苏州前一日酒肆中题
作者：潘伯鹰
朝代：清
体裁：五言律诗

且付他时忆，微茫辨屐痕。唤舟期木渎，酤酒近阊门。去住同相弃，悲愉莫更论。故人劳剪纸，分作不归魂。
秋兴
作者：潘伯鹰
朝代：清
体裁：古风

空庭月皎天如水，素女低鬟轻雾里。乍寒衣薄不还乡，万里清砧断客肠。嗟予怀抱不可扫，百虑煎焚人易老。一夜金风海上来，婴儿颜色成秋草。丈夫二十宜藏锐，雷电风霜皆淬砺。会狎顽龙越海归，高歌唤起白云飞。
秋怀·其一
作者：潘伯鹰
朝代：清
体裁：古风

惊飙袭秋节，万里无云踪。似挟江海怒，向我孤窗攻。愁人不能听，幽愤横五中。谁知方寸间，如被养由弓。岂无学道力，不足克藐躬。乃知悲至极，圣训疑无功。安能毁情感，寂灭还虚空。
秋怀·其三
作者：潘伯鹰
朝代：清
体裁：古风

长卿夙多病，卧榻感秋雨。恻恻西风寒，四顾但空宇。落红阶下积，黄叶凭空舞。流萤去无踪，鸣蛩益凄苦。明灯刻瘦影，谛视极酸楚。爱惜作赋才，世事如粪土。
秋怀·其二
作者：潘伯鹰
朝代：清
体裁：古风

黄尘照九衢，惨慄每独走。繁忧据吾躯，兀兀如中酒。北风匝地来，吹醒聊昂首。路边逢故人，欲语且缄口。祸机伏不测，惧彼翻覆手。茫茫大宇间，相知复何有。
秋意
作者：潘伯鹰
朝代：清
体裁：七言律诗

无复豪情敕勒歌，扫除习气积仍多。撑肠图史凭蟫食，转毂年光忆墨磨。野鹤冥鸿飞的的，清泉白石静罗罗。濑乡万里增悽惘，今日宁须叹奈何。
秋来
作者：潘伯鹰
朝代：清
体裁：七言律诗

门外凄风九陌尘，秋来活计愧清新。松煤旧袖从全污，灯火凉宵觉渐亲。醉后忘形哀政彻，梦中破戒惜轮囷。朝朝万瓦霜华积，黄落山川琐尾民。
秦淮水榭雨筵戏赠·其一
作者：潘伯鹰
朝代：清
体裁：七言绝句

身如顽铁冶春秋，感寓悲歌渐欲休。百代兴亡翻覆水，可怜拗折女儿喉。
秦淮水榭雨筵戏赠·其二
作者：潘伯鹰
朝代：清
体裁：七言绝句

历落歌场负盛名，尊前重与气纵横。不知是否南朝味，同听秦淮骤雨声。
积雨夜止将旦又作
作者：潘伯鹰
朝代：清
体裁：七言律诗

书巢响雨罢安枕，声能变夏为秋骚。疏星耿耿曙风弱，残漏迟迟灯影高。干戈往复史不绝，魂梦驱驰神大劳。故人之雁笑山木，起坐自谩且浊醪。
移居后同人小集
作者：潘伯鹰
朝代：清
体裁：七言律诗

播迁万里空皮骨，更见亲知骨委尘。痛定却惊家尚在，筵开倍觉意堪珍。杯中酒压心头血，槛外云迷劫里人。危幕安巢吾所耻，举觞何以答嘉宾。
移居回水沟
作者：潘伯鹰
朝代：清
体裁：七言律诗

离乡泛宅楚江边，转徙蚕丛未隔年。纾难恨无家再毁，卜邻岂惮地三迁。馀生幸作沟中断，世事何殊空际烟。莫谓敝庐堆八口，卓锥犹得共回旋。
移居龙华医院闻山妻追述医者所言前数日险状
作者：潘伯鹰
朝代：清
体裁：七言律诗

杰构晴郊万绿新，长廊虚静且逡巡。安心亦赖宽閒野，澄虑犹惭澹荡人。为祝馀年似顽石，始惊昨梦等微尘。平生何止逢贞疾，猪嘴关头忆脱身。
稚柳之陈夫人摹钱舜举杂花一卷俾余各赋一诗 其一 梨花
作者：潘伯鹰
朝代：清
体裁：五言律诗

寒食青郊路，笼烟似转秋。绡衣飞宝镜，玉雨满瀛洲。方士工为幻，君王浪自愁。溶溶瑶界月，露电正同流。
稚柳之陈夫人摹钱舜举杂花一卷俾余各赋一诗 其七 栀子
作者：潘伯鹰
朝代：清
体裁：七言绝句

香林檐卜无尽意，净居息息随沉浮。剪裁六出媲寒雪，蝉蜕人间千户侯。
稚柳之陈夫人摹钱舜举杂花一卷俾余各赋一诗 其三 杏花
作者：潘伯鹰
朝代：清
体裁：五言排律

丹杏生何许，祠堂苦县东。不须令虎守，乍可伫莺逢。绛蜡迎光透，青苔点粉融。纵挨冰与雪，宁免蝶兼蜂。石压无辞重，花舒迥益红。根柯元气足，情性岁星同。圆朵香溶月，微波影舞风。累累供夏实，默默赴春工。句漏洪初种，函关喜傥通。谷神师法在，玄钥授扬雄。
稚柳之陈夫人摹钱舜举杂花一卷俾余各赋一诗 其二 水仙
作者：潘伯鹰
朝代：清
体裁：六言诗

却看水仙叶脉，行行似古琴弦。大海沧波望极，刺船何处成连。
稚柳之陈夫人摹钱舜举杂花一卷俾余各赋一诗 其五 垂丝海棠
作者：潘伯鹰
朝代：清
体裁：古风

仙人被服华，昆季森旁支。换骨连朱缨，苗裔幻垂丝。玉立乌衣门，法护偕僧弥。纷纷閒桃李，炫昼徒尔为。
稚柳之陈夫人摹钱舜举杂花一卷俾余各赋一诗 其八 野蔷薇
作者：潘伯鹰
朝代：清
体裁：七言绝句

绿刺柔枝细细香，粉蕤历乱绚晴阳。倒冠落帻眠村坞，烂醉秦郎似女郎。
稚柳之陈夫人摹钱舜举杂花一卷俾余各赋一诗 其六 瑞香
作者：潘伯鹰
朝代：清
体裁：古风

露甲香浓破睡禅，微挑翠幕试春寒。纵饶黄紫都抛却，白雨诸天可是憨。
稚柳之陈夫人摹钱舜举杂花一卷俾余各赋一诗 其四 海棠
作者：潘伯鹰
朝代：清
体裁：古风

海棠酣且都，香气异兰麝。长身美丈夫，荀令安可亚。千株霏绛雪，珠露与俱化。雾深春苦短，清淑自照夜。朗咏东坡诗，天风浩如泻。
稚柳五十
作者：潘伯鹰
朝代：清
体裁：七言律诗

墨外鲸波寄赫蹄，渐传霜鬓养天倪。缃文历岁蟫三食，虹月娱人米一稊。得法山川通北苑，承家品录自南齐。一杯佳日能勉强，真见画中鱼饮溪。
稚柳以其墨画山水花鸟等装为一卷为题数诗·其七
作者：潘伯鹰
朝代：清
体裁：七言绝句

如镜方塘乱翠烟，野风凉露净娟娟。练裙缟袂寻仙误，晚嫁秋霜始解玄。
稚柳以其墨画山水花鸟等装为一卷为题数诗·其三
作者：潘伯鹰
朝代：清
体裁：七言绝句

翠羽寒柯怪石边，深秋依倚老苍烟。却疑输与能言鸭，缩项严风尽默然。
稚柳以其墨画山水花鸟等装为一卷为题数诗·其二
作者：潘伯鹰
朝代：清
体裁：七言绝句

吟边笔与心相遇，梦里山移纸上看。莫问幼舆岩壑事，砚池夜啸恐增澜。
稚柳以其墨画山水花鸟等装为一卷为题数诗·其五
作者：潘伯鹰
朝代：清
体裁：七言绝句

迎风微颤折山茶，密叶犹惊晓露加。熟审丹砂无此艳，一枝新幻墨中花。
稚柳以其墨画山水花鸟等装为一卷为题数诗·其六
作者：潘伯鹰
朝代：清
体裁：七言绝句

流水高山久绝音，画中恍见不传心。龙鳞自托空岩老，笔里庄生旨更深。
稚柳以其墨画山水花鸟等装为一卷为题数诗·其四
作者：潘伯鹰
朝代：清
体裁：七言绝句

文苏赵李骨成尘，又见霜毫出碧筠。忍谤怜君师往古，更谁谤子意翻新。
稚柳以其墨画山水花鸟等装为一卷为题数诗稚柳以其墨画山水花鸟等装为一卷为题数诗·其八
作者：潘伯鹰
朝代：清
体裁：七言绝句

少年纵笔任天真，蹑险追奇益绝尘。华鬓新参平淡好，天真重露渐通神。
稚柳以洗砚馀沈画古松一株余见而藏之复题二诗·其一
作者：潘伯鹰
朝代：清
体裁：五言绝句

涤砚生玄珠，落此墨璀璨。休疑化蛟龙，只馀霜雪干。
稚柳以洗砚馀沈画古松一株余见而藏之复题二诗·其二
作者：潘伯鹰
朝代：清
体裁：五言绝句

铜柯满苍藓，挺立仍鏖风。青盖如蓬葆，居然有发翁。
稚柳以洗砚馀沈画古松一株余见而藏之复题二诗张得天为其尊人七十临怀仁集王心经册子前有董东山墨画大士像翁松襌旧藏也松禅辛巳官京师时题诗其上以付其犹子菉卿中有今年斲棺明年甃墓之语运之求题·其一
作者：潘伯鹰
朝代：清
体裁：五言绝句

海水击空冥，杨枝在净瓶。二公书画重，等是报恩经。
稚柳墨画蔬果册子
作者：潘伯鹰
朝代：清
体裁：五言律诗

性分宜农圃，瓜蔬自可俦。町畦真久化，笔墨遽能收。弃纸丘山积，精思岁月遒。何缘贪绝诣，渐欲白君头。
稚柳画倒垂松
作者：潘伯鹰
朝代：清
体裁：古风

建德之国崆峒颠，云际古松偃孤劭。鸿荒千载隐泬寥，雪冰万仞兀排奡。枝舒若揽烟雾影，涛生每答凤鸾啸。厚禄大夫义不辱，破产少年疑可教。何人窥见但之而，绝境依攀许萝茑。天公迫压首长低，地媪推排根久倒。虚空心任蝼蚁穴，郁怒声绝调刁窍。初无梦想本忘形，多事画师劳写照。腐儒妄解轮囷意，饥民安得茯苓疗。雨乾下土蛟龙缠，春去残宵杜鹃叫。兴亡蛮触可怜生，剪伐栋梁何足校。
稚柳画新竹一枝自题诗余次其韵
作者：潘伯鹰
朝代：清
体裁：七言绝句

嘉澍霏微韵夜深，晓笼晴雾尚轻阴。一痕翠透春消息，识有云竿隐隔林。
稚柳画林下丽人图卷子绝大沈尹默作诗以二寸许大字题后稚柳要余同作
作者：潘伯鹰
朝代：清
体裁：古风

吾闻昆崙之阴藏嶰谷，帝命伶伦断高竹。黄钟之宫实始此，乃有馀音落淇澳。何年善剑越处女，光激青矑濯寒玉。猿公幻化杖箖箊，飞上梢头如电速。杜陵志节老兵戈，风雨秋深破茅屋。晚将翠袖喻苦心，采柏卖珠歌当哭。千秋逸事写谁工，一丈横图看不足。莫将陈意轻比方，别运清新动心目。四姝踏臂檀栾围，歌声惊起双禽飞。谢郎健笔战往古，三唐两宋相环回。君昔游居莫高窟，攀缘画壁鏖沙埃。拯民济世一不道，直以槃薄遗安危。心高那作第二想，冥与绝诣争风徽。自来志士有取舍，蜩翼天下知言哉。驱豪午夜越寒暑，百世可质知成亏。吴兴妙句作大字，山谷其貌山阴规。故知此老偶狡狯，新意与子方轨驰。捲图敛手谢饶舌，相视而笑真吾师。
稚柳长女璎璎十五阅月画像
作者：潘伯鹰
朝代：清
体裁：七言绝句

平阳东鲁见诗篇，憨态争如画笔传。弟妹他时应共笑，纵非最小也偏怜。
穷冬
作者：潘伯鹰
朝代：清
体裁：七言律诗

酿雪天低昼亦昏，穷冬九有尽惊魂。已甘贱役蝇攒纸，肯许劳生虱处裈。石压难禁泉发脉，冰坚却为藕培根。寒枝冻鹤如相语，咫尺阳和转厚坤。
空庭
作者：潘伯鹰
朝代：清
体裁：七言律诗

鹦鹉帘栊隔紫罗，閒坊赵李数经过。王孙玉手青筠扇，苏小朱唇白纻歌。一梦沉酣欢苦短，万方奔突路嫌多。从来金鼓销金粉，奈此空庭雀鼠何。
笔
作者：潘伯鹰
朝代：清
体裁：古风

武夫回其戈，文士曲其笔。机缄苟得宜，富贵自可必。天道自转环，杀身如不及。中宵神识回，隐慝责有力。百药不能治，惟须惭泪涤。百年顾几何，挥刃促残息。兆铭归帝羓，馀子更何益。不待告鱮鲂，己作枯鱼泣。
筑室
作者：潘伯鹰
朝代：清
体裁：七言律诗

蓟北辽东满战尘，江南筑室一番新。讶传炎汉羊裘钓，忆辨围城玉貌人。晓雾寒多花欲敛，虚窗睡美脚初伸。梦中零落朝元仗，未羡钧天燕赏频。
答友人见戏
作者：潘伯鹰
朝代：清
体裁：七言律诗

调我音徽比玉琴，解嘲未罄子云心。不羞暮齿为秦赘，敢厕英流冀越吟。洗砚山泉晨㶁㶁，读书竹屋夜愔愔。傥容拙分馀生遂，岂以泥涂易万金。
答客
作者：潘伯鹰
朝代：清
体裁：七言律诗

抵掌高谈诱着鞭，那知朽木谢雕镌。诗歌合为时而作，衰惫徒馀病久缠。理窟浪翻无尽藏，史宬山积五千年。如君秉笔才无忝，曷不雄飞自勉旃。